Lifan-Z/Chinese-poetries-txt huggingface dataset:
山磎荦确冒荒筠，石溜涓涓尽日闻。微水寒来浑见底，峡山雪后欲侵云。深溪春动梅争发，绝壑林高日易曛。应似零陵溪上景，林泉多类柳州文。
举世针磁觅秀峰，争从窀穸问穷通。喜君笃孝诚尤至，追想慈颜事已空。积毁到今犹瘠立，因知卓行不雷同。当时甘旨庭闱念，应向庐前叹树风。
未有扬雄宅一区，已惊短髪似卢蒲。家贫粥饭随鱼鼓，地远宾从祗鸟乌。已罢书空为咄咄，犹思快耳作呜呜。衰残政值中兴日，聊得安闲卧五湖。
离离云树泛朝舣，十月江南未变衰。纵櫂千寻霅溪水，散怀一卷乐天诗。平生名宦休回顾，随分追游且自欺。不敢将心比余事，逍遥何似洛川时。
二年憔悴向庸城，又见椒花倏自惊。孤客殊方怀土意，故人绝塞未归情。此生竟被儒冠误，他日终图后世名。平野春来堪细履，何时与子杖藜行。
萧萧筿簜拥荒冈，却忆江皋草色长。暖景暄风似春日，黄茅白苇是殊方。孤村默默无谁语，万事悠悠有底忙。独立寺门归鸟尽，重山复岭又苍苍。
天将层嶂限中原，兽状禽心类百蛮。横木架桥来渡水，搴茅茹火去烧山。寻巫问事看龟意，带穗收禾御岁艰。非是投荒魑魅侣，时清犹赖可东还。
泠泠竹日澹疏篱，狖狖溪流注小池。红菡白苹当夏日，冷烟寒雨过秋时。主人颐燕闲情适，客子经过心事违。行役匆匆无丽句，漫批山木写吾诗。
秋来未省举杯频，却扫空山绝众宾。寂历平林方陨叶，扶疏丹桂独生春。天高地迥轮当午，露白星稀夜向晨。闻道开樽成浪语，不妨聊作独醒人。
萧何转漕关中日，绮季逍遥商岭时。世乱或为舟楫用，时平自可帝王师。试问升车驱驷马，如何踞石茹三芝。荒山岁暮云烟冷，西望长吟独尔思。
两京当日见初开，尚想凌云绕故台。倚竹姱姿应小驻，高楼急管未须催。伤春远目空千里，急景愁肠自九回。为说西园泉脉动，许携小队探春来。
荒山雪尽水生烟，独发寒英媚远天。乱蕊凝姿残照里，痩松含态晚风前。疑将翠袖倚修竹，若献明珰傍广川。丧乱自嗟容鬓改，攀条三嗅惜流年。
龙山几世阅兴衰，依旧春江拍岸来。当代衣冠今寂寞，百年丘陇自崔嵬。檐经白日余僧定，路暗青松仍劫灰。事去节阑春草积，乘高一望独迟回。
平原莽苍浮轻霭，白昼柴门亦自扄。篱外水波光灭没，林边山岫远青冥。如何隐几终朝看，不及寒窗静夜听。听水看山朝复暮，那知白髪渐星星。
小轩西下俯通津，漠漠春阴日易曛。白气冒山蒸积翠，微风过水聚轻纹。城鸦飞去秋花夕，溪雨收余岸草薰。寂寞何人念羁旅，忧来无数若丝棼。
烈风吹面立城隅，俯仰人间万事徂。万古江山自雄浑，百年城郭已蓁芜。乱余故物惟金鼎，事往前贤只画图。双塔烟中广陵市，淮南戍守未应无。
去岁经冬百卉空，今年多种木芙蓉。未如蜀国城边望，疑是秋江渡口逢。定乏雄蜂来慰藉，应与寒菊伴丰容。敢同出水方新句，空自长吟负老松。
尘缨脱得片时闲，未见弥天释道安。薜荔半崖双屐齿，沧浪何日一纶竿。地能容膝皆堪处，心对回光未易看。试问老僧安底事，不知人世有悲欢。
春岚初破晓光迟，青女消余泫玉肌。雪后离披怜落蕋，溪旁婉约爱横枝。不随姑射乘风去，定与飞仙待月期。山静林深香暗度，折来频动故园思。
往岁曾游大阳寺，倚天楼殿碧参差。明安庵迥峰峦古，杨广城高迳路危。满壑松声僧定处，一堂秋雨客谈时。如今细想经行地，三复遗诗血泪垂。
何人刺船上寒水，却意避地微江时。惊涛澎湃慈亲惧，鼓棹纷纭稚子嬉。漫漫平沙烟上早，溟溟簧竹月生迟。感旧将为仰天哭，恐惊行路秪成诗。
晓寻山寺出重城，坏壁谁题半草行。照眼芳菲空玉友，并湖风物记金明。新诗已见成敲钵，旧赏悬知又弃檠。龙井海棠须靳惜，一樽留取听莺鸣。
荒村屏迹任时移，山水昏明各异姿。穹谷烟凝成襞积，斜林风过作鳞差。病身岂复能强徤，末路惟应足抵巇。万古升沉同鸟没，盖棺犹未且题诗。
云气交流昼窈冥，疾风吹雨杂荷声。山随眀晦姿横出，舟入渺茫诗渐成。托迹江湖三亩足，放怀天地一身轻。衘杯不用嗟羁寓，未必乘槎胜此行。
禽鸣滑滑溅泥涂，赖有云巢眼不孤。天外黑风迷鹫岭，槛前流水忆鹅湖。跻攀危磴九折坂，捧玩新诗百斛珠。收拾残红付春去，四时光景任三无。
青春爱谢日迟迟，正是群芳扫迹时。浓露有情融睡脸，暄风无力困丰肌。苦将蕊气相牵引，若对华灯不自持。应似西江明夜火，馆娃宫里醉西施。
灵洞何年水乱流，试寻危栈访丹丘。此时景物迷三岛，当日神龙跨九州。白昼瀑流方讶雨，炎天岚气忽惊秋。憧憧门外红尘路，过客何人肯暂留。
长松十里晓冥冥，行尽松林到法城。悄悄虚廊无客语，阴阴众绿有莺声。新荷万点土花碧，白鹭一行春雪轻。麦秀渐渐桑叶暗，恍然如在故园行。
南国穷秋冷尚賖，随时游瞩自堪嘉。且欣一雨山争出，休叹重阳菊未华。佳客逢秋宜得句，道人酌酒似烹茶。人生胜日须行乐，豫去昏鸦作阵斜。
登高未用怀郪县，少异谁能识孟嘉。岁岁青樽常有酒，年年黄菊未逢花。分将默坐更捜句，肯以衔杯当饮茶。且莫凭栏伤极目，人间秋日易西斜。
九日当年菊蕊迟，今年庭下半芳菲。禾收原野将成廪，枫落江湖欲授衣。何处好山饶胜概，拟携家酿趁晴晖。病衰不复能捜句，聊插红茰满帽归。
四十青春鬓未皤，翻如槁谢叶辞柯。亲闱有彩今难戯，客馆无鱼尚有歌。遗爱偏存梅渚畔，新茔空占阖山阿。素车不得亲觞酹，别望含悲独奈何。
活人忧国见平生，晚节临危志益明。汉仗尘深远宫阙，毡裘风急半公卿。千人致诏竟不起，万户封侯却似烹。暮晋朝梁真可忍，纷纷蝼蚁尚偷生。
祸基媒孽自燕云，抗议如公有几人。军旅未闻焉用试，豺狼不噬岂宜亲。求鱼缘木谩蠧国，曲突徙薪翻殒身。才大言深古难用，忠良千载恨常新。
自从玉帛交殊域，一见寒盟为隐忧。乱相方虞邻国难，庙堂谁听徙薪谋。义如杞殖仍忠壮，识比申胥不怨尤。松柏萧萧九原路，高名常共建溪流。
抗论中朝犹在耳，鸣弓仇敌已临城。王都竟失金汤固，朝士方贪雀鼠生。慷慨一朝先奋节，华戎终古共知名。可惜千官臣伪后，萧萧华髪尽垂缨。
悲君刻意异时流，十载经春着敝裘。新陇预知成马鬛，旧书何苦似蝇头。孟郊骨相终赍志，贾谊才能竟不侯。寂寞声名千古事，定知无益夜台幽。
辱遇本非因绍介，登门不谓便无期。倾心问及言犹在，投贽书成事已悲。作镇方甘建邺水，惜贤尤在中兴时。伤心无复咨疑事，还似当年徐孺碑。
玉质清臞似列仙，人间亦合得长年。功名不竟如壶遂，冲淡空嗟似乐天。胡不憗遗缘国老，忧深殄瘁为时贤。含毫谁作名臣传，要使风流后世传。
文章足并汉西都，老大时时有著书。共叹微言追正始，不徒能赋似相如。代言方伫如纶诏，揽辔今乘刺史车。他日来归司帝制，未应褊狭效王舒。
不应无酒饮公荣，且与园花作证明。我已闭门为独乐，君能让畔喜双清。莫教佛法无多子，却怕诗人太瘦生。好是柳丝饶意态，故垂浓绿著嘤嘤。
芜湖还似鉴湖春，我亦归来贺季真。好赋俱陪招隐士，耦耕长似问津人。襟怀处处尊前好，花柳番番雨后新。谁道只凭诗遣兴，却因雕琢费精神。
夜凉时到此亭中，舞袂掀髯几许同。竹叶旧曾浮大白，绛囊新喜擘轻红。若为遽舍风千叠，未苦能留月一弓。只尺玉峰应好在，欲招鸾驭下空蒙。
第一峰头逢九日，振衣直上莫踌躇。丹梯苔冷仙人迹，祇树云深帝子居。图画天然看不厌，啸歌自得意何如。茱萸醉插游丝倦，雁影参差夕照余。
意气深投倾盖时，惜君才大爱君痴。应知摩诘诗中画，都是将军画里诗。放眼莫嫌吴地窄，探奇偏向禹陵迟。片帆千里悬明月，不屡滔滔九曲思。
曲径秋高竹影斜，多君此日淡浮华。笛声远落幽人泪，月色清宜孺子家。世事尽劳五斗米，我来常醉一园花。不须更读闲情赋，元亮风流自足夸。
湖南几曲石桥底，细雨蒙蒙暗碧溪。欸乃渔歌声不断，参差桑树望中迷。花田香散泥初湿，柳圃烟深莺乱啼。此地千年多买犊，耕男谁复怨征鼙。
金门射策尽名贤，谁似江南阎子然。白虎谈经知独步，苍松入梦已多年。凌云赋笔雄千古，倒峡词源倾百川。若忆古人愁绝处，西陵花柳日芊眠。
萧萧竹影闲桐阴，有客携琴慰素心。秋老登楼频作赋，愁深抱膝共高吟。招寻丛桂香初散，快读残书酒满斟。莫恨龙门策未报，十年声价重南金。
临风长忆听涛吟，携铗重来感慨深。白首如新交自古，丹砂欲就老偏侵。猎微阁上传佳句，宿影亭前话夙心。花萼虽零月正朗，斗中元气待君斟。
高卧烟萝饮上池，姓名独许古人知。我来欲补洪家传，入坐先寻沈约诗。舒卷闲云看不厌，参差玉蝶放偏迟。殷勤送客过方井，古道真堪照一时。
梅花引我入溪深，半绕青松半翠林。已耐岁寒成好友，还将春色作幽岑。苍烟踏破鞋无迹，明月挑来杖有心。赢得清芬盈客袖，莫愁归路暮云侵。
梅花才落见桃花，欲问桃源路转赊。直上翠微开眼界，饱餐赤饭养心芽。句留客屐诗中画，烂漫天真阁外霞。面壁老僧曾悟否，山猿已报夕阳斜。
论交常忆少年时，耐久如君倍足思。金马不移孺子节，石麟肯负志公期。经霜傲菊依幽径，漾月修篁种曲池。六客衔笺烂似锦，莫嫌野鹤故来迟。
江西美景闻天下，君上湖亭意若何。吞吐晴光千浪暖，卷舒云气两峰多。阳春有脚归花柳，芳草无心恋绮罗。力倦翻嫌花路浅，振衣再拟一同过。
泥人煅就九转丹，石女一吃乘飞鸾。天门九重弹指间，再拜天帝除天官。瓜期既及风驭还，海变桑田知几番。又寻东山访平安，去时与偈墨未干。
短筇初把探深深，展尽神机被陆沉。搦杀未偿当日恨，翻身谁识此时心。不离左右金为土，别有生涯土作金。既去后来应请问，莫言曾到此山阴。
东山送人只一句，才拟钦承喝出去。而今更向纸上求，大似因鹰拏死兔。猷禅猷禅知不知，坚坐守之无了时。趁取西风霜未落，泐潭百丈在江西。
后生偷笑东山老，事无是非总曰好。布伽梨里老病身，山芋头煨红软火。日暖婆娑林下行，天寒堆危火边坐。人问祖室今安危，对道我此煨芋好。
衲僧之勇惟法战，铁作浑身犹百炼。不知谁是取雠家，直入南方行一转。上门上户眼如铃，有么有么机如电。剔起便行何处寻，声前句后新罗箭。
闽蜀同风果同风，袈裟拔出鞋袋中。相逢古寺话俄顷，怪我称锤落深井。不忧佛日居衡阳，不忧无人振颓纲。却忧秋高霜月冷，铁牛夜度飞猿岭。
衡阳老子一僧耳，打雨骂风无别伎。海上禅流未识渠，将谓三头仍六臂。两川迈往初不然，我喜其行重说偈。披秀庵前癞狗儿，要见衡阳只这是。
老人入我闽中居，如山有玉渊有珠。老人一日出山去，崖不自灵渊亦枯。我问天冠千眷属，如何不留老尊宿。飞鸾水急海天横，一道清辉照四明。
赵州借得空生口，便自纵横师子吼。问其佛性狗子无，问其甲子苏州有。而今此口还空生，古佛依前成漏逗。掀翻海岳觅知音，个个看来日中斗。
古人缚屋山头住，十年不行山下路。终朝两眼挂枯松，不忧无米但觅句。满屋风声合雨声，半壁山云杂山雾。于中只么过此生，犹胜时人三五步。
岁尽人人有可分，翁今分岁亦随群。饼翻溪上团团月，鲙缕檐间细细云。漱壑醴泉春万斛，堆槃珠柳雪千斤。两翁一饱风颠在，倦仆饥僮总未闻。
赫日光中强作主，忽然霹雳声中死。仰观不见太虚空，俯视分明无寸土。跨瞎驴，追猛虎，百战场中有文武。老来信手斫方圆，从教人笑无规矩。
蟠桃一实三千年，银杏著子三十载。老僧只作旦暮看，汝莫匆匆宜少待。阶前始芽今出屋，便是携篮走僮仆。伴我东园看菜归，与汝煎茶剥柔玉。
疾风驾海生春潮，岩根石井澹不摇。是中何曾得通理，而以名字悬岩腰。道人眼空君勿怪，大小混融无杂坏。呼僮探井濡砚时，是君砚中有沧海。
诗人例穷无可佳，借蔬贷粟东西家。胸中一字不疗馁，奈此满箧皆云霞。郛郎之贫亦相似，眼高视世如空花。两翁相值且相煦，薄糁藜羹终胜茶。
诗人说尽山中佳，一原春色秦人家。松自宫商竹自羽，空明楼观溪明霞。微言到耳万世事，香气熏人百种花。同栏立尽听吾语，蟹眼汤成催客茶。
寒士百葅食藉佳，敢比八珍五侯家。分甘长贫体生粟，谁能一饱面发霞。自羹青松烧芦菔，更杂石耳相天花。愿留佳士宿清昼，细引𬬻香深炷茶。
上天既雨晴亦佳，黄云满垅金满家。政须与子加餐饭，何苦预人三咽霞。今年明年吾自老，十日五日梅当花。岂无诗力御强敌，已作睡魔闻酽茶。
从生至老只这汉，历历孤明没形段。虽无形段却淆讹，要是红炉千万煅。如今何处是红炉，两浙江南试行看。空生老矣浑不知，栽松只在寒岩畔。
正味森严来处异，丛林多用显家风。赵州一味客心尽，风穴三巡主意浓。要使人人开睡眼，且烦小小现神通。郝源北苑大云际，尽入吉山茶椀中。
人言学禅如学射，误得同流走天下。梦中射落蟭螟窠，开眼看来无缝罅。无缝罅兮不为差，万煅𬬻中寻尾靶。翻身筑著老云门，从古风颠称普化。
华巾未解心中结，阿难有理难伸说。犀牛扇破索牛儿，盐官为物心偏切。上人幸是手眼亲，独用双拈此时节。一条秋水净无痕，八面清风消恼热。
疏山开山矮师叔，手中木蛇称最毒。近江无水山无柴，我昔到时无不足。休论苦瓠与甜瓜，是圣是凡同一家。但看开山好基业，与伊随分著些些。
龙亡大泽蚖蛇出，火炎昆山玉石焚。百种交前今尽见，一时零落古无闻。家居海角荔枝坞，书断江南鸿雁群。记得风前二三月，客亭长短我随君。
白云埋藏丘壑里，天风无端忽吹起。雁山耸秀我杖头，漳水澄清君脚底。一南一北恰同途，虽曰同途不相似。到家为我到龙山，问讯山中湛老子。
男儿十二有如此，不减当年人姓甘。避寇春风更春雨，举家江北又江南。藜羹脱粟依僧饭，断简残编近佛龛。我亦从来识英物，夜深应与阿戎谈。
未暇住为岩穴主，尚堪行作水云僧。宾头诺讵诸尊者，久在峰头望我能。把住如何却放行，明头暗合暗头明。丰干冷坐寒山笑，二月青田春水生。
翁翁介濑溪头住，我亦曾从溪上过。一钵饭香留不住，信根道眼两无差。菩提种子男兼女，清浄家风菜与茶。大佛所传无别法，只今犹有老僧伽。
灵石有殿不知年，日炙风吹太可怜。今日诸郎争着力，要令突兀在人前。人前莫作土木见，八面浑无刀斧痕。似此殿成安底佛，释迦弥勒是他孙。
打开包袋一物无，拈起瘦藤天地阔。不学些子律仪，只是一生快活。见尔曲录床头老汉，六十三，七十八，不消一撮。背却法堂脱皮袜，阿刺刺。
二子相逢舞笑时，此翁痒发似因之。坐间一虎低头觑，觑著三人总是伊。龙眠画出意不浅，空也言之恐未然。更向蒙庵问端的，榴花洞口笑掀天。
了了了，觉觉觉，万里岷峨何处著。全身梦入蛊毒乡，滴水石沾随饮啄。觉觉觉，了了了，金鸡一拍扶桑晓。眼开还是觉城东，急打翻身个筋斗。
道人自嫌不安住，四年三走黄尘路。那知扰扰黄尘中，暗去明来皆当处。观音闹市开普门，弥勒鱼行弘六度。道人笑我勿多谈，出门烟雨遥山渡。
信步南来谓行脚，袖手群居头似杓。自视初无一线长，君独喜之无乃错。偶北布衲翻转披，惊起黄龙跌折角。海兮海兮知不知，西山走入滕王阁。
堆堆危危是什么，生铁馒头千万个。无心椀里盛将来，有眼禅人俱咬破。吉山安众饭亦无，终是不教渠忍饿。烦君普告信心人，一句当阳莫嗟过。
空生曾乞临江市，恰似君今无别理。只将千圣不曾传，到处逢人水投水。持来满满复是谁，把得便行何拟拟。虽然末后有牢关，踏着归来不相似。
一偈普送诸禅客，万化门中等慈力。门门对现没遮拦，箭箭离弦俱中的。因记芭蕉曾遣化，未出门时先话霸。而今更不论亲疏，收功尽在华峰下。
达人不见尘中隘，为有而今这一解。长柄笊篱入手来，倒用横拈风雨快。南街打倒北街头，东园乞得西园菜。阿呵呵，也奇怪，他家自有通人爱。
养子不着顺摩捋，喝要耳聋棒要杀。摩捋得成用不行，棒杀教伊应手活。东山妙得养子方，所以用时俱爪抹。我是谢郎先早归，打就铁船相触拨。
灌谿劈箭虽云急，截流过者脚不湿。东山一水人不惊，拟动脚时滩下立。如何咫尺东山门，在眼可望不可及。珍公老手但问渠，自有方便令人入。
无丝线子拽不断，正要幷州快剪刀。尔既有之还不用，山僧赢得笑呵呵。只将一笑赠君行，无限青山送又迎。到得华亭人不识，柳阴终日钓舟横。
东山东游形吊影，闭门作夏山房冷。两士能来共寂寥，人谓同风吾未省。窗间一笑岩穴惊，窗外数峰清昼永。不知祖道今安危，自拨寒灰出烧饼。
两翁相对好机缘，点在人人本命年。方外笑谭无忌讳，梦中歧路说迍邅。自从打破秦时镜，总是花开腊月莲。或问两翁年几许，寻常儿唤首罗天。
十五已前不得去，寒木一寻生铁铸。十五已后不得住，针筒鼻孔俱分付。正当十五天然别，谁管春寒与秋热。拈起笠子为焰光，遍在湖南幷两浙。
虎丘之虎老且死，道人勇者乃其子。以其有子父不亡，偈地风声犹在耳。东山于其父子间，为之道旧为乡里。要尔全机起乃翁，据虎头而收虎尾。
一饭之微亦报缘，蒲团纸帐在吾年。道惟简易人惟俭，遁乃嘉肥进乃邅。问讯江头白石佛，愿回足下紫金莲。当年手种庭前柏，岁晚青青欲入天。
寒山忍寒哦五字，不为世间瓜与瓠。寄庵续之则有余，法灯拟之不相似。拾得日暮趁牛归，丰干天明骑虎去。可怜辛苦油浇神，年年打供国清寺。
老空剪茶器惟石，石有何好空乃惜。先生嗜好偶然同，我久眼中无此客。呼童活火煮山泉，旋破小团分五白。不嫌菌蠢赋龙头，便觉弥明犹在席。
大鉴祖师曾指出，拄地撑天黑似漆。众生日用多不知，王荣代代承恩力。承恩力，皎如日，掷地金声更坚密。两手持来付与人，一任高低酬价直。
足疾三年只杜门，孤怀如月耿朝昏。同风不昧古人意，此道当期老者论。露地白牛纯到角，雪山香草细和根。苏州未解吾家事，夜对高僧无一言。
八大金刚常住世，护佛正法令久住。精蓝金刚相先坏，欲令正法住为难。悟禅致力扶正法，故先成此金刚王。老僧嘉悟善用心，说偈赞其令速办。
昔人架屋著闲汉，同道嗔之不与语。秀峰屋下没闲人，不是超佛即超祖。佛祖至大渠更超，此屋黄金君勿惮。下山遍访檀施门，必有奇人咄嗟办。
崇观文章独老苍，后生犹及见堂堂。十年契阔形容改，一日相逢道韵长。尽启轩窗供远目，莫嫌蔬笋饭家常。愿陪刘远焚香在，莲社风流有耿光。
学道穷年无寸勋，忘机似可置鸥群。谩劳长者开青眼，送与高岩卧白云。机钝莫酬摩诘问，鼻端终待郢人斤。归来不寐思君语，落涧寒泉深夜闻。
从容中道绝功勋，野鹤昂藏不类群。双眼炯如潭底月，一身闲似岭头云。撮来大地如粟粒，放去龟毛重九斤。三载相依话畴昔，我初无说子无闻。
贫家只有四立壁，分岁那进豪右群。方办五言酬绝唱，又传秀句入深云。应机杀活生谭笑，信手方圆斫斧斤。无以险崖多困我，须防官府有新闻。
秦溪青田十日程，自彼到此小行脚。念来三见枫叶丹，依然又带天平错。问渠去矣再来无，游客虽好家山乐。我亦无家可得归，去去善为山路恶。
昔人有言生处乐，东山何劝人行脚。殊方异域走苦辛，峻岭重关多险恶。东山往昔被赚来，故就于今拔本着。问渠端的何处生，一言解却通身缚。
痴云翳目不肯散，一雨一风行路迷。好山但自著狐兔，百城孤客其安之。朝来喜事遽如许，高空卷云风扫雨。径须呼我木上座，去探大雄山下虎。
梦里身投九泽乡，共惊日月去堂堂。江湖乱后人虽健，鸿雁不来书亦亡。访旧悲凉山起雾，得君谭笑目生光。犀牛扇破犀牛在，宜有清风可播扬。
悉达才生便自尊，无人剪此葛藤根。指天指地虎投槛，说顿说圆羊触藩。室利逼之轻出手，韶阳打杀略知恩。东山门户大无外，留取提鞋及灌园。
香至国王之季子，般若多罗之克家。六宗既正西干眼，五叶来开东震花。根源直截无文字，皮髓分张有等差。却怕老僧行正令，急携只履返流沙。
要识庞家个老翁，东山壁上之图是。手携长柄竹漉篱，犯寒晓踏南昌市。市心跶倒灵照扶，则川斫额丹霞呼。襄阳耆旧风标在，留与禅家作殃害。
入风无根当处彰，一为热恼一清凉。乾城影里金刚眼，傀儡棚头古佛场。与世推移元不动，随人忧喜竟无妨。可中若有纤豪许，物我相持意未忘。
剑气光芒射斗牛，剑池风物占清幽。天教间出英雄士，人独推尊翰墨流。几为诗魔生太瘦，常因清圣肆狂游。高吟逸轴成何事，可惜升平漫白头。
周郎辞气带烟霞，凛凛秋霜嚼齿牙。麈尾动思谈吐屑，笔头遥想梦生花。三年幸获从游款，一别那知岁月赊。远辱飞奴传翰墨，颜筋柳骨俨秋蛇。
篱角金英喷异香，杜门岑绝独持觞。风掀脱叶横斜舞，云衬平林浅淡黄。塞管有情增哽噎，野花无绪伴凄凉。不禁景物撩秋眼，剩与新篇付锦囊。
雨收云海涌金盆，帘卷香丝破篆纹。双陆无心酬白璧，十千有约醉红裙。哦诗误许联师服，载酒真当过子云。待遣秋娘呈妙舞，春衫已把水沈薰。
酷爱倾银注瓦盆，醉眠蕲簟展波纹。寻春倦跃青骢马，访异同拖白练裙。谩记鸾笺尘几格，要看象管扫烟云。锦囊拾得诗无数，一炷沈烟透甲薰。
伊谁汲井旋埋盆，喜见荷钱点浪纹。小立不妨人解佩，闲眠应有客书裙。未饶灵运吟春草，端忆长庚醉暮云。顾我从容尚无躁，韩公何惜为三薰。
寂寂园林照日迟，花梢经雨漫胭脂。轻烟薄縠笼深坞，细草长茵蘸小池。暖力着人添醉圣，韶华入眼逼诗脾。赏心不惜千金价，冷笑闾阎数米炊。
绣出园林霁色新，长郊芳草绿无垠。日笼瑞气轻浮幌，风掠花芬暗袭人。蝶慕窃香争趁暖，莺思求友竞啼春。试将何物浇诗胆，活火调汤溅玉尘。
柳弄娇黄暖律催，临溪约略笑残梅。鸭头春水回环绿，龟甲屏山掩映开。媚日依依笼雾阁，揺风袅袅拂烟桅。柔丝恨不同攀折，独立江皋首重回。
火云亭午欲烧空，避暑聨翩过梵宫。磬韵唤回蝴蝶梦，巾纱立破芰荷风。竹林道客欲长往，河朔高人兴未穷。谁似汤休能处病，索诗吟笑慰相逢。
一笛谁横透晚空，伤怀真作鸟窥笼。解龟换酒无知已，拾穂行歌喜屡丰。沐雨秋山遮眼碧，舞风霜叶点溪红。老农植杖来相问，藉草高谈夕照中。
安贫万事只随缘，羞涩囊空乏一钱。浊酒难赊应有恨，焦琴屡典已无弦。饭盂抄雪唯求饱，茗碗翻涛喜自煎。锦里先生有诗卷，破愁时诵两三篇。
梦寐江湖仅十年，桑榆投老遁林泉。知人襟抱藏英鉴，奇我风标唤谪仙。妙论粲花今已矣，遗编戛玉尚依然。桐焦里巷知音少，几对云斋欲断弦。
招提清旷朅来游，泼墨岚光眼界幽。黄绢碑亡思子礼，碧云诗好忆汤休。风檐目送书空雁，烟坞愁闻唤雨鸠。销铄睡魔浇茗碗，矮窗拾得一檐秋。
凛凛冰霜嚼齿牙，沈沈清夜咏檐花。摩云气逸干星斗，落纸词妍带绮霞。醉扫麝煤奔渇骥，困纡象管引秋蛇。拟寻红树赓诗社，却日挥戈不许斜。
牛羊茁处绿骈罗，几载鸱夷得趣多。麈尾谈清争嚼麝，笔头草小换笼鹅。杯行自鄙红裙饮，咏罢人传白雪歌。采摘溪山凭句法，倚风拾得只长哦。
黄鹄凌云不可寻，遗音流落感人心。朱颜绿髩留难驻，明月清风古到今。韫椟有时惊卞璞，绝弦无地置牙琴。傅岩萧瑟伤心处，一局文楸锁竹林。
扁舟乘兴叩寒门，闭户先生不让孙。白雪郢人亲到耳，青天广客迥披云。吟行牛渚裁佳句，坐对鸡窗嗜古文。淡泊交情俱耐久，几多潇洒寄琴樽。
拾得佳篇李贺门，鸾笺重录教诸孙。清于月夕潇湘水，淡似清秋太华云。发药例虽沾賸馥，钩深应寡与玄文。何时红树寻诗社，琢句令倾潋灔樽。
缓著归鞭水石乡，息鞍箕踞小桥傍。烟滋竹叶双丛玉，秋著芦花一岸霜。泼眼溪山增爽气，袭人兰蕙破幽香。拟提吟笔扛洪鼎，反笑蚍蜉不自量。
旗亭解辔咏江乡，属玉双飞绿涧傍。水墨园林初过雨，青黄橙橘未经霜。鼎烹云液浇肠爽，瓮拨春醅破鼻香。囘首漫惊烟水远，向来清味怯思量。
欲逃三伏叩禅关，浄洗烦襟水石间。炽景碧云俱掩断，凉飚绿竹顿招还。龙涎一炷香清骨，琥珀盈樽笑解颜。预约高僧名遂日，结茅来此伴长闲。
欲引秋声竹旋移，吟烟时一启柴扉。了无俗物迷青眼，毎有轻风袭客衣。地僻不知炎暑老，身闲潜觉道心微。茫茫尘事俱臧谷，羞偶闾阎较是非。
投老归休六逸溪，杳无阘茸敢敲扉。红藤旧策扶危杖，白苧新裁养素衣。落纸诗才增绮丽，挥犀禅语愈玄微。无心深得烟霞趣，冷笑人间万种非。
结茅高隠倦奔驰，寂寂无人叩竹扉。快意未能荣驷马，宁亲且尔戏斑衣。蹑云腾踏终当隠，钓渭栖迟岂久微。洗垢索瘢何足恤，铄金众口任人非。
北窗高隠傲羲皇，旋种琅玕列砌旁。端许鸾凰同遁戢，不容燕雀乱翺翔。侵床绿荫宜欹枕，拂袂清风快捧觞。好是雨余良夜午，梦囘添得数分凉。
妆点千丛蘸碧流，宁甘淡𥩟对清秋。白苹许共揺风细，黄菊欣同占景幽。羞泄异香招舞蝶，独施繁艶伴渔舟。懵腾醉眼牵情处，赢得凄凉一段愁。
芳名从古号鸡冠，赭艳天然恰一般。不语宋窗何足赏，难通西谷漫劳看。倚风纵有如丹顶，遇敌应无似锦翰。空费栽培污庭砌，到头不若植芝兰。
暂向云斋借榻眠，窗风一线晚秋天。淋浪樽酒狂摛句，点闪檠灯伴论禅。盘角竹声时淅沥，帘旌桂影弄婵娟。话穷依约方成梦，蓦听疏钟到枕前。
王猷珍重惠龙孙，策险扶危价莫论。烂醉悬钱游酒域，狂吟步月打僧门。虚心尚有凌云操，劲节元无染涙痕。寄语香山居士道，朱藤从此未为尊。
桐圭飘剪近重阳，菊绽篱边叶叶香。云破晴空书雁字，雨余沙碛列鸳行。赏心拟结东山会，卷白交飞北海觞。烂醉眼封多胜概，一时收拾入诗囊。
抛砖斐句试相招，远辱高轩过寂寥。教约荷公能发瓿，功名蕲我效题桥。谈霏玉屑惊人听，歌和阳春满坐谣。投辖苦留留不住，归时明月挂璇霄。
拨云来谒野僧家，刮眼秋光望里赊。槛菊凋零金蕊碎，庭花袅娜玉冠斜。遣怀诗笔摛春锦，破闷茶瓯捧雪花。却笑远公延靖节，何须把盏醉流霞。
芳晨秋兴浩无涯，结客凭高酒旋赊。送目喜观云缥缈，狂歌谁顾帽欹斜。笑他子美看茱实，要学樊川插菊花。竞说今年幸逢闰，再期携手蹑烟霞。
功业未能光史册，醉吟且尔会朋游。潜心深造诗书府，摘句蕲惊翰墨流。莘野耕烟须释耒，磻溪钓月暂乘舟。风云一旦逢知已，直取三公位黑头。
三尺丝桐追古意，一床文史伴闲身。宁甘岑寂配前哲，羞逐纷华溷世人。遵辖喜投延上客，莱衣时戏奉偏亲。由来善恶如冰炭，寄迹于今动择邻。
快意不忧原宪病，翛然常作子长游。胸中气焰摩星斗，笔下辞源倒峡流。闵子家风惟啜水，龟蒙活计在渔舟。杜陵太瘦多诗苦，白雪无情已满头。
摆除尘网萦纒累，占得壶天放旷身。世业文章俱拔萃，家传清白耻求人。鼓琴颜巷贫而乐，褁饭桑门淡以亲。闻说甑尘虽屡矣，不甘贷粟向诸邻。
风剪梧圭欲晚秋，溪光山色称懽游。聨翩云水宜搜异，俛首阎闾耻溷流。相视悉皆谋按剑，无心谁复似虚舟。紫芝眉宇人中瑞，一日常思一聚头。
袍襟帽角走红尘，可笑崎岖一病身。试拉竹溪山里侣，去寻庐阜社中人。鲍昭俊逸虽难敌，夷甫风流幸许亲。鸡黍尚为千里会，况兹咫尺接墙邻。
醉拨春云一瓮香，潜欣积雨破秋阳。灯龛宜入诗书府，钱杖慵吟水石乡。忘虑不斑潘岳鬓，养恬难断广平肠。赏音谁谓无萧颖，时缀雄文吊战场。
丐菊东篱带晚烟，持觞独放竹溪仙。拟携赓唱社中侣，来伴沈酣市上眠。清叔能诗曾不速，广文嗜酒恨无钱。倘蒙闭户同轰饮，一斛豪头也百篇。
功名未遂冠凌烟，琢句投囊学阆仙。韫玉要令神物护，探珠岂待老龙眠。宾王颇欠新诗债，子美囘偿旧酒钱。自古逸才多涤器，醉来宜洒夺袍篇。
遁戢云岩古景幽，烟霞常伴赤松游。陶陶经醉穷千古，落落谈玄贯九流。眷爱猥蒙迎倒屣，追寻常欲棹扁舟。丝桐古调无人识，毎辱知音为点头。
磊落胸襟造道真，江湖十载自由身。虽无伟绩留当世，恰有清名异众人。甪里先生常愿友，香山居士毎求亲。抠衣顾我虽几数，赖得诗翁诱善邻。
如簧巧语何须听，似海侯门岂足游。太华崇高无弃土，沧浪合并纳纤流。未要季子荣亲印，已买陶朱佚老舟。藏器待时须大用，耻争蜗角与蝇头。
驷马华轩终得志，箪瓢捽茹且潜身。隋珠莫弹排空雀，和璧休投按剑人。画史解衣须遇鉴，齐门鼔瑟信难亲。索瘢洗垢从教谤，澡雪襟怀与道邻。
抟鹏休笑蓬蒿适，燕雀岂知鸿鹄游。颜跖贤愚终莫域，渭泾清浊自殊流。绠长方可探深井，水浅安能泛大舟。独爱乐天吟著句，输赢待看局终头。
言行枢机宜慎发，利名缰锁苦萦身。无非入市攫金客，谁似临畦抱瓮人。鸿雁弟兄犹列序，虎狼父子尚相亲。刀锥不用争蜗角，请学当时阙党邻。
绿消暮霭满空秋，念远凭高陇上游。一片孤云生远岫，数声断雁落寒流。风前无绪愁闻笛，天际何人误识舟。步月可寻岩下叟，试将圆玉锁神头。
鸠杖吟行笑拨云，我疑贾岛是前身。名高郑谷耕烟叟，乐过严滩钓月人。俯听鸣蛩争唧唧，潜窥宿鸟各亲亲。田家有秫俱𥬠酒，乘兴何妨遍访邻。
敕书夜到释幽囚，朝野欢声例快游。蔼蔼庶官咸被泽，跄跄多士悉承流。蹑云思献安邦策，钓月慵寻泛宅舟。寄语淮阴休笑我，乘时指日跨龙头。
太平圣主就如云，广霈殊恩及此身。声类春雷潜起蛰，光同秋月溥临人。网罗遗逸考求助，旌表门闾奖事亲。猥辱锦章慰岑寂，借冠终不许乡邻。
咳唾珠玑世所优，执鞭愿我幸从游。琼枝不弃蒹葭倚，鲸海能容沟渎流。月夜狂吟挥象管，花时烂醉泛兰舟。锦囊辱掷新诗格，高压唐朝李杜头。
清名藉甚伯夷伦，抗志孤高不辱身。缩手懒陈尧殿策，拂衣归作傅岩人。荷公毎许青云器，蕲我归荣白髪亲。努力会须如所祝，庶令雪耻见南邻。
云涌中庭剪异葩，纷纷郁郁叠轻纱。观光虽屡经群目，荐瑞由来庆一家。雨洗晶荧飘玉叶，烟滋淡𥩟簇琼花。多应绰约东邻女，来伴仙翁咀绛霞。
袅娜云容献瑞葩，晓云轻罩认笼纱。喜施繁艶迎诗客，羞寄清香入酒家。妙质本能兼五德，芳名今复冠群花。可怜一种婵娟态，醉倚秋风脸有霞。
登云阁上二诗仙，不共凭栏仅一年。耳冷高谈增企仰，目惊健笔忆攀缘。挼蓝环翠应依旧，转毂流光已屡迁。只忆醉吟风月处，数竿修竹带轻烟。
耐久交情古所难，松筠高节实能攀。弗思小怨心怀恚，惟嗜狂吟笑解颜。谗口任教华似锦，忠言到底臭如兰。翻惭不识奇男子，窥管徒知见一斑。
鸠杖先生过草莱，竹林结客笑衔杯。盘堆冷炙非珍馔，樽贮香醪旋泼醅。玉屑挥犀谈绮吐，缬纹入面醉颜开。自惭阘茸亲余论，健笔时观吐凤才。
漠漠阴凝水墨天，雨丝成阵拂窗前。千层叠𪩘笼轻霭，一带澄江锁淡烟。归思似云空散乱，名踪如系尚留连。当时错笑悲风赋，今日闲愁顿黯然。
寓意标名气象雄，快哉岂为一襟风。端期骥子穷经敏，早向蟾庭射策通。奔逸伫当跻捷径，栖迟暂此寄尘踪。过门大嚼徒虚语，未若芝兰志不同。
快矣标名厥趣高，端能教子振风骚。麈挥捷辩重冯席，笔洒新诗夺宋袍。冷笑三投方鉴玉，雄圗一钓便连鳌。行行指点青云步，烜赫英声冠誉髦。
哲匠居邻剑水傍，笔端疑化剑锋铓。雕镌丽景春工巧，煅炼佳词武库张。字字泓澄清妒月，篇篇耿介烈含霜。楼成白玉归天府，掷下珠玑满锦囊。
一轩虚敞静无尘，笑揖遥岑作主人。兴似子猷来访戴，情同荀鹤误寻真。重披药箓聊忘倦，侧听蝉吟试爽神。赖得好风知我意，幽香拂掠袭衣巾。
剑戟峰攒迥绝尘，扪萝宜谒社中人。虽无樽酒邀元亮，恰有清谈敌季真。漱玉泉声清洗耳，霭云香缕静颐神。支公况是忘形侣，不讶林宗折角巾。
翚飞高阁势凌云，端拟云衢致此身。直跃鲁梯千尺峻，高攀蟾窟一枝春。廓然眼界同霞域，快矣襟袍绝点尘。髣髴麻姑亭上景，方平应约此相亲。
丹楹崛起拂云端，平步危梯入广寒。脱屣伫当腾鹤驭，飞凫终拟附鹏抟。半天风雨凭栏咏，万里江山指掌看。十二楼台多胜概，惭无诗思剪裁难。
朱甍飞峻势凌烟，卷白楼中悉谪仙。枕曲顿能逃外果，漱醪端欲继前贤。云屏环列蓬壶境，花锦均铺水墨天。涤濯吟魂强裁句，诗成冷笑满囊钱。
谢绝红尘万种非，杜门却扫下书帏。圣贤若许同仁杰，子弟从教诋窦威。反复始知经旨远，沈潜愈觉道心微。自惭闻见多迂阔，何幸慈亲屡断机。
亲灌蔬畦慕汉阴，不辞抱瓮汲泉深。拟为元亮萧条处，岂有樊迟货殖心。剔去荆榛俱绝蔓，栽培桃李已成林。兔葵燕麦元荒寂，刬地繁华直万金。
霜刀顿洗碧琅玕，半亩清阴透胆寒。为去残枝藏毒虺，端留密叶隠鸣鸾。荒榛杂揉尤宜剔，直节坚刚岂忍残。拟倩萧郎挥妙笔，一时收拾画圗看。
因传种法自东坡，潜喜春来活者多。不遣牛羊残物性，更资雨露养天和。虬枝终拟栖仙鹤，云叶行看施女萝。纵与蒿莱暂同植，大夫封宠竟输他。
振衣拂晓启松扃，月淡风轻酒顿醒。密竹含烟争滴翠，幽兰浥露远闻馨。清怜高洁蝉嘶柳，闲羡优游鹿食苹。试枕碧流端洗耳，白云深处诵黄庭。
一抹轻烟锁远山，眼封潇洒脱尘寰。投林宿鸟相呼唤，出草飞萤自往还。吟拟停杯邀月饮，醉蕲支枕伴云闲。因风拾得新诗句，独倚高梧笑解颜。
洒落风轩枕簟凉，高眠亭午梦何长。转为蝴蝶徒虚语，游遍华胥只妄狂。唤觉始惊俱幻化，劳生顿悟谩干忙。搔头斜倚屏山久，熟较无如醉玉浆。
景铺万籁绝纷华，独泛瑶觞衬脸霞。饮罢仰天歌白雪，醉来启匣拂青蛇。伴邀佳客推明月，乐奏清声有乱蛙。欲学广文事高节，恨无细雨落檐花。
薰风吹绽绛香囊，碧玉丛中巧剪装。刚对炎曦争灼烁，羞同凡卉竞芬芳。动人来把骊珠吐，照眼潜将蜀锦张。诗思为伊牵引煞，暗随蝴蝶梦池塘。
耳冷清谈倏半年，渇心如忆岭头泉。自惭托迹多南北，无复从游学圣贤。莫谓卑飞同斥鷃，已全高洁慕鸣蝉。荒凉不厌幽居趣，假道何妨试着鞭。
投闲结客叩禅扃，拾得林间一种清。倚杖细听黄鸟语，卷帘遥指碧云生。清风麈尾驱尘态，春露瓯心破宿酲。便拟躬耕傅岩下，翻惭没世未留名。
敛翅归来口欲缄，结茅遁戢寄云岩。𨊵辀聒耳思抛弹，薜荔萦墙未肯芟。闲笑蜜蜂空采扑，静听雏燕语呢喃。翛然顿释人间累，设阱维防饿虎馋。
杜门却扫绝机缄，砥节端如万仞岩。涧底无鳌休掷钓，路傍有草倩谁芟。披襟嫩竹敲风细，支枕幽禽鬬语喃。底事晓来无挟弹，为嫌屋上集乌馋。
碧云章句慕汤休，结客来寻物外游。茗椀翠涛能破闷，棋枰飞雹共忘忧。须泉况味参师正，爱竹襟怀亚子猷。好事不须沽酒引，一溪风物自相留。
炙手权门似可羞，聨翩宜作赤松游。花逢消恨本无恨，草对忘忧自不忧。拂榻禅窗蠲俗虑，挥犀虚室论嘉猷。支郎况颇能诗话，涤濯吟魂为少留。
绿锁窗前聚首时，戏弹圆玉偶输机。侑觞既欲携红袖，送酒何妨遣白衣。酩酊预期归倒载，从容端约话玄微。挥戈直使颓阳却，不计西风隠半归。
困踣红尘未偶时，醉吟风月且忘机。囊空不羡千金璧，道在何惭百结衣。洗垢任他腾口谤，养恬尤觉道心微。孙阳一顾盐车骥，超逸方惊动中规。
山童泽涸欲金流，小雨廉纤陡变秋。河朔饮徒方快意，鲈鱼归兴不如休。歌姝况有飞琼侣，结客当为掷果游。一曲阳关肠断尽，未应闻此不迟留。
肮脏无聊独倚门，谁怜跨下有王孙。扬镳特辱过黄宪，载酒端来醉子云。写景锦囊同摘句，揺风玉麈细论文。共欣贱子当生日，戏祝遐龄倒一樽。
二妙高轩肯过门，共期献策学公孙。因观佳句题红叶，陡起归心望白云。坐上挥犀惊险语，醉中染翰缀雄文。相忘岂假投遵辖，待月同倾北海樽。
为忆莲娃夜叩门，恐缘芳草怨王孙。眉弯海峤初生月，鬓軃巫峰欲坠云。金粟花残将委烬，香丝篆破不成文。朦胧月映人如玉，尔汝忘形共一樽。
高才卓荦冠儒门，知是延陵几世孙。白雪歌诗凌鲍谢，青钱事业压机云。雄图未遂羞投笔，赋分甘贫耻卖文。已结忘形韩孟友，醉吟常愿共开樽。
抠衣幸毎蹑膺门，了了惭非孔氏孙。麈尾既容闻吐屑，毫端合许见摛云。羲皇况已傲彭泽，屈宋安能过广文。白璧一双如见掷，解貂准拟换融樽。
慵于蹲踏谒权门，独洒新诗示从孙。之问已尝吟夺锦，相如宜共赋凌云。高怀素蕴知人鉴，斐句惭非吊古文。抵鹊果蒙投卞玉，珍藏何啻获牺樽。
冰轮初讶一分亏，结客传觞笑语迟。云汉无端藏兔影，金波恨不蘸蟾枝。佐樽痛忆飞琼侣，染翰栽成感鬼诗。料得中秋月应朗，习池端约捧琼卮。
菊英装点近芳辰，风掠清香已袭人。端的樊川携玉液，来同靖节赏金尘。藏阄戏赌杯中物，投辖坚留座上宾。恶客不容污我社，摛云要扫笔锋神。
鸡窗俛默谢尘嚣，炙手权门懒折腰。节操刚持忠孝砺，胸襟常以古今浇。萧条陋巷闲三径，牢落生涯寄一瓢。何日高轩能我过，竹林清集共逍遥。
凭高因赋遏云篇，曵屣狂歌放昔贤。未遂相如荣驷马，且寻师正傲清泉。悲吟玉未经三献，羞涩囊空乏一钱。典却春衣常独酌，从教邸主笑鸢肩。
白雪歌诗数百篇，赓酬乐有父兄贤。要晞靖节栽门柳，须俟参寥梦石泉。咳唾幸存三寸舌，文章可愧一囊钱。会须重咏高轩过，呕出蕲攀李贺肩。
雕镌风月摘佳篇，落笔尤宜法古贤。淬砺要如礲宝剑，清新蕲似冽寒泉。会同白句吟披锦，冷笑邕文卖得钱。诗社获公添一瑞，苦思须拍阆仙肩。
诗名浪得在卢前，器识惭非叔度贤。捉月笑他吟采石，凌云端欲赋甘泉。发硎喜淬冲牛剑，启齿羞谈使鬼钱。平世未应徒尔耳，行藏终与古人肩。
关关啼鸟树交阴，雨过西城野色侵。避暑谁能陪剧饮，清歌自可涤烦襟。稻花欲秀蝉初嘒，菱蔓初长水正深。知有江湖杳然意，扁舟应与共追寻。
溪山泼墨水云秋，似绮余霞次第收。灿灿拒霜铺蓼岸，双双属玉舞苹洲。杳无锦字来凭雁，拟灭机心试狎鸥。望里碧云还又合，数峰江上忍擡眸。
漱醪常共醉淋浪，鱼目惭游涨海傍。琴听雅音弹碧玉，鼎分灵剂炼玄霜。纒肠锦绣篇章丽，入室芝兰燕寝香。此别未应徒尔耳，鹏程万里事难量。
锻炼新诗摘锦囊，笔驱秀丽汝川傍。气横阿剑疑干斗，韵逸丰钟必待霜。遒劲狂挥毛颕疾，淋漓醉扫麝煤香。珠玑喜就鲛人乞，收拾端期百斛量。
饫聆舌铎向鸡窗，深愧葭蒹倚玉傍。妙论乍离人吐屑，渇心欣破橘含霜。颇多好景撩人笑，独赏幽丛扑面香。数笔江山吟未得，何时对榻细商量。
高才松桂振芬芳，桃李根茎愧托傍。眩目文章舒丽锦，超群节操抗严霜。快聋未卜闻谈绮，补劓期攀霭德香。时遣长须致双鲤，新诗无惜屡思量。
襟怀磊落富诗情，琢句端明法颂声。格健要除蔬笋气，语工须带雪霜清。碧云矜式存风雅，黄卷沈潜学老成。锻炼更能师岛可，禅林无患不知名。
拂掠轻风破异香，非兰非麝味何长。荻筛玉屑飞鱼舍，菊碎金尘点醉乡。露裛木犀增馥郁，烟滋菡萏益芬芳。佳人惹得盈襟袖，刬地慵拈锦绣囊。
数片悠扬出远山，拟为霖雨霈尘寰。未乘风雨吹嘘便，蓦被曦轮照烁还。心在苍生常欲起，踪归深岫暂投闲。油然一作施膏泽，始趁岚烟入帝关。
森然庭列碧琅玕，潇洒清阴透胆寒。落落已成栖凤实，团团俱是化龙竿。夜深筛月疑金碎，晓色笼烟认戟攒。劲节刚持君子操，王猷休把等闲看。
停杯邀月宴华堂，苦恨山高阻兴狂。海峤岂能藏素魄，云衢终自布寒光。须臾帘卷银蟾影，次第樽浮桂子香。正好吹箫恰无月，姮娥应见我恓惶。
碾破鳞云皓月轮，银蟾着意露精神。十分素魄高低印，一様寒光远近均。触目冰壶无点翳，照人水鉴绝纤尘。拟携玉斧乘风御，折桂归荣白髪亲。
单衣初试轻寒退，袅袅软风经袖袂。层楼高卷酒旗斜，绮陌乱飘花锦碎。多情故把恼人肠，杨柳阴中弄暗香。解貂不惜换斗酒，烂醉春光能几场。
蒙蒙春锁弄晴雨，花褪残红烟淡𥩟。泼成浓黛远山青，秀色轻茸芳草布。园林依约清且新，滑唇好鸟相和鸣。轻寒不断微风作，幽花一笑游人醒。
轻烟漠漠笼芳树，上有黄鹂调巧语。分明唤友度柔情，似对东风欲掀舞。嗟哉彼鸟非英灵，犹能求友鸣嘤嘤。光初隙末轻薄子，洗耳何妨听此声。
蜜脾香满青春暮，寂寂空山闻杜宇。啼红泣绿怨东风，锦城旧恨怀千古。可堪肠断对樽前，雄圗未遂愁无边。赖有投壶劝我饮，起舞从教落醉船。
生涯随分便萧散，鬬草摴蒲心绪懒。尚余诗僻穷愈工，醉吟跌宕挥金碗。爱携佳客懒寻春，残红枝下细论文。搜罗万象攒胸臆，笔端扫出春空云。
浇愁沃恨唯凭酒，况值郊原湔锦绣。倾囊结客踏青游，竞把鸱夷载醇酎。为怜芳草衬残红，猛拼醉玉眠春昼。觉来游眼顿增明，晚烟约略横疏柳。
亭亭千尺凌云表，鐡甲苍髯材独妙。班斤郢斵犹未逢，雾惨烟凄人不要。我来感激对残霞，独倚虬枝发长啸。试凭匠石亲品题，栋梁合自登廊庙。
风烟触处欢无限，倒著接䍠归去晚。林梢璧月弄清辉，鬬插山花笑而莞。华堂秉烛竞飞觞，浪语清狂胜弦管。探囊争出锦段新，灿灿珠玑光溢眼。
风扫阳侯雪阵平，雨摧摩诘画图成。气吞浦溆重林尽，秋著江湖去鸟明。厚禄故人无一字，长年三老伴余生。会须满意开怀抱，到眼庐山不世情。
梦里沧波摇一叶，觉来正受肩舆兀。人家一宿晚可投，新席槁梧香更滑。霜前𫁂䅉收百亩，稚子新能牧鹅鸭。我生本是个中人，挟策久矣犹能说。
门前北风裂我襦，知君未能出僧庐。忍看烟雨冻梅肤，南枝北枝香欲无。可无一杯相煖热，道人酒熟不用沽。区区濡沫浪辛苦，安得共似江湖鱼。
陆续流泉自成句，来拥红炉听山雨。道人更有深深处，诘曲如珠蚁丝度。几研无尘寒欲雾，雕盘篆破孤萤吐。味如嚼蜡那禁咀，茶甘未回君莫去。
建安少年请缨客，横槊赋诗两无敌。辞家去作入彀英，气拂天狼夜无迹。庙堂尺棰鞭羌胡，智名勇功付壮夫。引弓没羽世自有，敢闻上策当何如。
侧身西来度千山，列仙仙去空孱颜。斗升自役应笑我，何苦语曲嬉尘寰。归耕无田仕难合，疑此二柄首鼠间。摩挲崖石三叹息，我心安得如汝顽。
狂虏送死河南北，王事遥怜弟行役。胡命须臾鱼在鼎，官军低回鸷将击。渴闻天语十行札，尤觉家书万金直。何时同秉江上犂，万里农桑吾愿毕。
吴江女儿白如玉，花底纱窗傍谿渌。玉箫春暖贴朱唇，故作阳春断肠曲。扁舟掠水去如飞，不见嫣然一笑时。回首江城只孤塔，向来一念复因谁。
俯仰尘埃二十年，天涯初此试鸣弦。正缘五斗羞陶令，莫叹三江阻郑虔。馋吏诛求何日餍，羸民凋瘵岂容鞭。故人便使来当路，终恐劳公自挽船。
午潮平处落归帆，已觉离情两不堪。转手便成千日别，悲歌聊倚一杯酣。波翻别壑闻车水，青遍柔桑趁浴蚕。归路春深风日美，伴谁操笔赋幽探。
望湖楼下照衰颜，羞见尘埃两鬓斑。风艇纵看山转侧，烟堤尽逐水回还。唤人归去城钟急，触处相亲岭月弯。不用新诗摹绝境，定知长到梦魂间。
俛仰尘埃的自羞，稍看寒饿复谁忧。小儿造物巧相戏，穷鬼逐人殊未休。我所不知烦子算，世如无取更何求。服箱挹酒真么么，那用区区问斗牛。
浮荣过眼旋销忘，惟有谿山意味长。身健不嫌穿荦确，尘空那复戏沧浪。林钟唤客烟藏寺，风叶鸣秋竹荫廊。一似云谿醉眠处，只应软语欠支郎。
知有丛林特地过，幅巾迎笑出岩阿。杖藜同觅牛羊路，濯足来分鸥鹭波。岂不倦游贪斗粟，坐令归思动渔蓑。他年会有相逢日，稍食吾言听子呵。
末俗纷纷事不情，天涯怀抱向谁倾。漂流空度三秋日，邂逅来逢四海兄。剪烛西窗惊睡梦，对床夜雨话平生。滔滔世路方同骛，何日相期问耦耕。
幽栖一壑无来辙，睡起忽惊春已深。踏青不趁溱洧女，曳杖来寻薝卜林。长条挽处云笼袖，幽佩归时月满襟。武谿回首醉眠地，香力一熏愁到今。
世事今人舌本强，滔滔何处是吾乡。未成微服隠吴市，且可携筇访草堂。欲买鸡豚投近社，少陪风月坐胡床。共将绝唱追韩孟，一饮还须釂百觞。
搅云飞雪一番新，谁念幽人尚食陈。髣髴三生玉川子，破除千餠建谿春。唤回窈窈清都梦，洗尽蓬蓬渴肺尘。便欲乘风度芹水，却悲狡狯得君嗔。
千岩万壑翠萦回，一洗衰翁病眼开。落日多情留别岭，秋空无地著浮埃。云闲出岫初无意，松老参天岂愿材。我是散仙君记取，更鞭鸾凤少徘徊。
谁麾俗驾挽今回，珍重山翁小径开。去觅云峰攀碧落，下看沙劫坏飞埃。掬寒露井销尘想，撷翠筠篮富药材。仿佛三生曾到此，楼钟重听一徘徊。
脚底千峰翠浪奔，云端挂此一豪身。山河了了穷千界，物我纷纷共一尘。浪趁下方追日步，恨非本色住庵人。他年八极浮游遍，来读新诗迹未陈。
露浥秋英湿晓阴，小坡新𣃁伫幽寻。似欺兰畹方披羽，聊对风卮旋屑金。采采绕篱吟欲就，垂垂压帽醉难任。使君致主唐虞了，三径无忘此日心。
手𣃁修芦著槛栽，使君公退几徘徊。想当风雨翻丛急，疑卷江湖入座来。未办松窗眠绿浦，且将屐齿印苍苔。种成桃李人间满，应念孤根首屡回。
一轩新筑敞柴荆，北苑尘飞客思清。更买樵青娱晚景，便应卢老是前生。千门北阙梦不到，一卷玉杯心自明。冷看田侯堂上客，醉中谈笑起相烹。
一丘胸次有余师，空此淹留岁月迟。黄墨工夫怜我倦，箪瓢风味要君知。新诗落笔惊翻水，俗学回头笑画脂。伊洛参同得力句，还家欲举定从谁。
欲寻当日故山盟，身世今如海一萍。归路上心真了了，愁根入鬓已星星。挽衣共釂东西酒，折柳送行长短亭。念我知君回首处，萱丛菖叶一时青。
相逢一笑两忘怀，梦绕亲庭首重回。世事难磨三尺喙，离愁都付一分杯。秋生林薄岁时晚，水落江湖鸿雁来。賸作新诗频寄我，天涯时对两眉开。
乱山身逐简书来，梅子黄时雨未开。一苇横斜风叶度，千滩赑屃雪城催。危机种种那容避，俗驾骎骎底未回。聊复浮游随造物，故园回首思悠哉。
门掩蓬蒿气浩然，西风笔势更翩翩。未忘大学虀盐味，时说定林文字禅。芦叶风光倾上国，槐花心绪记当年。里门归日车应下，置酒迟君沈水边。
沈谿耆旧半丘墟，犹有期颐隠市区。未展武侯床下拜，已传颜子梦中呼。门人会筑三年室，迹客谁留一束刍。归卧九原应不恨，何蕃声誉满京都。
积雨山城久卧疴，起看横港涨晴波。空余九尺须眉好，奈此一樽风月何。怀抱故人长在念，经行佳境想重过。东谿回首醉眠处，为问红蕖何许多。
丈室无尘棐几横，吏休凫鹜散无声。舞风竹影僛僛转，萦梦𬬻香袅袅清。已笑荣枯卢白戏，不须物我触蛮争。故人剪烛西窗约，知复何时话此生。
家在大江东复东，去君一舍碧流通。那知临水登山处，同寄飞蓬断梗中。愁绝杯中千里月，梦萦江上一帆风。只今且作须臾意，更典云裘醉小藂。
五年沈水照衰颜，谿上今谁独往还。身插乱峰随一锡，梦回萧寺绕千间。西风潮落挐音急，斜日尊空醉袖班。更觉难追诗力健，大弨久废若为弯。
一廛避地本依刘，闻得更书始欲愁。旧德镌碑在人口，归装载石压溪舟。寄书莫忘青泥信，把酒谁同黄菊秋。新阁诗增风月价，自应神物护银钩。
胸中一壑故超然，耿耿羞争倚市妍。万事一尊陶令酒，群儿满世祖生鞭。欲投乌石农桑社，尚有灵山香火缘。持节重来慰父老，蹊头相送各携钱。
鹿门庞老携客隠，耳冷十年难与俱。蝼蚁梦中求曩事，芭蕉林里见今吾。游丝弄影分阴转，乔木摩空万壑趋。香妙心清无一事，不知何处是华胥。
滔滔一世强留连，头上从渠岁月迁。老子养生宁解事，小儿有口惯谈天。醉来莫负持螯手，老矣终寻种玉田。若怪微吟漏消息，九江谁识市门仙。
缚屋双峰云一坞，抛来伴我事幽寻。风花踪迹趣虽各，香火因缘情自深。浮峡未兴圆泽叹，乘桴还有仲由心。三山他日记耆旧，凿齿弥天无古今。
真人官府未夤缘，且向龙山作散仙。春入晓痕催采蕨，雨翻泥陇忆归田。蔬肠我若枵蝉腹，诗格君如击鹘拳。箸下万钱谋更鄙，诸公饱死太官膻。
龙文新夸荐缃罗，园吏分尝苦未多。自瀹云腴𣂏露井，坐知雪粒采阳坡。撑肠君要浇黄卷，爱酒渠方卷白波。我亦个中殊不浅，断无踪迹到无何。
剥喙门前久未嗔，定知我辈不羁人。午窗唤起梦魂好，一语便知风味真。身婴世网坐营口，心识醉乡慵问津。忽先秋燕背人去，四角何由生客轮。
将军竞病诗成处，南浦春归兰玉丛。渐减心情身老大，久乖谈笑路西东。乡关落日苍茫外，樽酒寒花寂历中。且与寓公同放旷，浩歌相属倚秋风。
雨收天气欲清明，犹有余寒在粥饧。马队客勤贪昼永，鳣堂人病想身轻。读书有味虀盐好，对境无情梦寐清。欲话此怀须我辈，一来蜡屐伴春行。
大条祠官闲日月，绝知圣处著功深。荣枯举世争卢白，枉直何人较尺寻。身比香山差得计，诗看正始有遗音。应容下客游东阁，要话朱游夙昔心。
北苑乖期恨昔年，异乡牢落梦江天。约游汗漫传新句，许出婵娟有旧缘。种种鬓丝何计换，摇摇心旆不胜悬。归耕要伴君难老，相与笞鸾作散仙。
算舟吏散了无事，与客意行初不谋。饱看云涛舞空阔，欣逢泉石媚深幽。西汉未试补天手，上界那知鞭凤游。剪烛他年忆真赏，莫嗟身世尚沉浮。
来往风流记两翁，天涯今作九秋蓬。坐惊秀色悬眉宇，便觉仙峰入手中。傲世真成漆园吏，输君不负北窗风。书生浪发新亭叹，自笑尊前气吐虹。
岁晚尊前一笑哗，怜君孤愤老天涯。诸豪虽识临邛客，陋族难当阙里家。会有孟光求共隠，不应牧犊但长嗟。青衫华发春风里，择婿犹堪驻宝车。
龙卷风云一发蟠，不妨聊作侍祠官。高情未许群儿觉，万事何须正眼看。问道从公春信近，谈天容我酒杯宽。乘桴亦有平生意，回首纷纷行路难。
柯山月下婵娟影，前度刘郎余故情。诗成回首恋三宿，我亦惜花痴半生。雁沉寒水菩提长，虫蚀真诠章句清。西湖悬绝得鸾喙，可但能专五字城。
司祀名郎下紫宸，王师载主尚时巡。丕承配极威灵在，对越垂休命秩新。幽梦想多春草句，清江为洗涅衣尘。行观前席来宣室，可但从容问鬼神。
两牛鸣地隔寒流，病起相望客鬓秋。闻道唤船归别浦，坐怀联策倚沧洲。骚人空复惊摇落，胡贾何须叹滞留。会拥蒙冲入河渭，看君黄色上眉头。
强蹋府尘从傅子，立谈江阁识钊郎。一尊此地见眉宇，十载相思成鬓霜。秋灯煜煜照情话，夜浪翻翻吹客床。投名径入农圃社，老矣不梦天门翔。
墙东新径去年开，二老扶筇便往来。数面何曾三日别，离怀都寄十分杯。客亭系马梅争落，官舍裁书雁欲回。秉执枢机有知己，未须卜筑向蒿莱。
朱门小驻使君车，二老风流入画图。但有觥筹供笑语，从教岁月上髯须。诗成华烛留残蜡，客醉高歌叩缺壶。更起争棋夸得隽，不应局蹙守边隅。
莫笑山翁老据鞍，探梅今夕到江干。半滩流水浸残月，一夜清霜催晓寒。倚醉更教重秉烛，怕愁元自怯凭栏。谁知携客芳华日，曾费缠头锦百端。
万里西游为觅诗，锦城更付一官痴。脱巾漉酒从人笑，拄笏看山颇自奇。疏雨池塘鱼避钓，晓鶑窗户客争棋。老来怕与春为别，醉过残红满地时。
春风本自掣肘去，那更病留过一旬。满眼山川虽不改，连天桃李已成尘。银河谁与洗兵马，宝唾安能泣鬼神。怅望故人分雪此，飞云落日在纶巾。
九渊亭上二三子，见说年来事事新。隔水不容招手唤，曲窗已有画眉人。酴醾香好急携酒，𫛸鴂声繁催送春。笑我江南未归客，飘然天地一闲身。
一牛鸣地两禅林，雾雨初晴翠霭深。熟路缘溪穿窈窕，疏钟唤客出岖嵚。未求黄卷成功处，且办青山避世心。怅望不来还独返，秋风聊作暮云吟。
老禅独卧千岩表，枯木寒云伴此身。只倚藜根作诗本，肯分秋色与骚人。心源落落故难合，笔势翩翩想绝伦。记取濠梁断金语，三山好处要传真。
淇澳渭川那复梦，而今天遣出南方。要观大节须霜雪，莫说此君无肺肠。照水形容殊不恶，临风言语一何长。山僧岂识留连意，千里故人逢异乡。
客路那知岁月长，掀眉一笑苾𫇴房。且倾徐邈圣贤酒，不问陈登上下床。云影翻空迷海峤，秋声随梦到江乡。明朝各听船窗雨，犹忆枯棋战四郎。
邂逅招提顿客辀，十年尘土且休休。三人月下从渠便，二老风流到我不。南北只今无好语，山川如许更悲秋。故应賸作锵金句，莫羡群儿万户侯。
蔬畦雨径策勋时，徙种邻墙菊两枝。九日无人过朱放，十分举酒酌王尼。花裁栗玉秋风健，香近龙涎晓梦知。负口不应还负眼，长镵烦尔镇相随。
江村卜筑路斜斜，模写癯仙四壁家。闻道读书忘肉味，不缘避世宿桃花。青山自作千年调，白眼空惊一望赊。欲买鸡豚投近社，烟蓑雨笠寄生涯。
春红万树抱山斜，落落真源自一家。云起坐中疑有雨，酒行杯面恐飞花。尘缘未断心虽胜，他日重来约尚赊。略倩渊明记遗事，武陵今不在天涯。
九日黄花笑白头，分将牢落付林丘。半川暝色聊偿梦，别岭秋声旋寄愁。江国经年成浪语，匡庐入手是真休。未能免俗须登陟，睨视元龙百尺楼。
云气披猖月意孤，冬青倒影上庭隅。灯横老荠蛾方去，书掩新芸蠹已无。一世尽知关鲁酒，十年不拟叹齐竽。支颐坐觉疏星没，独扣龙头泻酪奴。
腊到方留此日寒，雨多未觉过云残。共惊台柳匆匆去，独抱园花细细看。洗面不劳千点雪，薰衣剩破一分檀。诗人穷苦谁料理，只倚东风酒量宽。
蘧蘧飞梦过云乡，物色清辉眼界长。阊阖未招金马士，蓬莱先立玉澜堂。千寻濯足衣裘冷，六字哦诗笔砚香。当与瑶池作同社，红巾青鸟两相忘。
闽岭浮沈二十年，归心日夜梦江天。谩题甲乙烦君看，若说功名只自怜。造物小儿知薄相，个中老子已忘筌。一筇闻作东南去，岂欲求人左海边。
苍梧翠柏泣西风，尺冢巍然宿草中。宝剑何心求季子，只鸡今日过桥公。麟经有味人谁识，鹤阵论功气自雄。欲拂苍厓写奇节，陈琳檄手语言工。
天涯明月见秋风，错莫谁惊碧树空。岂意楚山招隠处，尽归蜀客广骚中。钓鱼聊尔针方直，乞米茫然帖自工。独卧南轩听南涧，蛮花犹作杜鹃红。
落日解衣无一事，移床临水已三回。斗沉北岭鱼方乐，月过秋河雁不来。疏翠庭前供答话，浅红木末劝持杯。明明独对苍华影，莫上睢阳万死台。
西风扶病上江楼，老眼凄迷一色秋。帆影戛云追断雁，角声吹月舞潜虬。栽培白业初无路，点检青山始欲愁。左海此中才咫尺，何年烟雨解扁舟。
支颐独揖北窗风，怪事从今咄咄空。简策不知春色晚，山川浑落战尘中。花飘茵席三生净，草入池塘一句工。想见楚龚怀我处，扁舟遨荡夕阳红。
昔与春风来此时，携书龊龊伴儿嬉。山晴栏楯投雌霓，身病林峦号子规。短发萧萧吹易尽，长江滚滚去何之。欲追旧事无言说，更作三生石上期。
玉树成群不可攀，谩将牢落待苍山。五年分手河梁外，一夕连床风雨间。梅蕊凌寒春欲动，酒杯无力病相关。朱陈自古同乡社，更约青云作往还。
沧海横流无处安，只今且作梦中看。岂须游戏两蜗角，收此微茫一弹丸。老境怀人山宛转，春风著物鬓摧残。穷愁似与诗增气，嚼雪敲冰字字寒。
秀出雪峰一千众，挽回庐阜三十年。赤乌白马吐杰句，黄花翠竹通幽禅。竺师不假报文度，凿齿本自知弥天。可怜乌石岭下路，榕叶炯炯凝云烟。
古木千章覆地阴，微风披拂递幽吟。化身大士久圆寂，归命群黎无古今。能使兵戈长偃息，要知愿力本宏深。中原赤子方鱼肉，愿广当年济物心。
客星底事犯宸居，输与焦君卧草庐。万树遮山难觅寺，百川入海此归墟。浮沉心事盟鸥鸟，献替功名愧䱥鱼。独爱烟波开霁景，微云不遣滓清虚。
身占河南第一功，力行笃信守家风。渊源漫说斯文丧，深切今知此道东。七日梦楹终有待，三年筑室恨无从。嵩伊千古温淳气，收入稽山鉴影中。
蛮奴赤脚上皇州，卖尽奇珍跨白牛。贪著市朝人作市，又随歌舞上官楼。多意气，好风流，月冷珠帘挂玉钩。分明忘却来时路，百尺竿头辊绣球。
三世诸佛不知有，一一面南看北斗。狸奴白牯却知有，云外金毛正哮吼。个中隠显现全身，头头透脱无前后。拨转机轮向上关，八角磨盘空里走。
苍髯野褐予甚古，萝月桂风谁为贫。当户蛟龙森汉柏，隔江鸡犬隠秦人。好山如画能留客，宝鼎藏丹不计春。更上高亭问玄鹤，莫教诗眼有纤尘。
形势如龟禀赋奇，昂头曳尾向溪湄。石色烝霞红甲润，苔痕湿雨绿毛垂。恍如献瑞在官日，犹似呈书出洛时。千秋矻立层霄表，寿比乔松可等期。
凿开百顷碧融融，颍上钱塘约略同。杨柳两堤连绿荫，芰荷十里馥香风。波涵翠𪩘层层出，潮接新河处处通。舆诵载涂农事起，从今岁岁作年丰。
一日春工过颍阳，名园次第款侯王。风流得见升平瑞，气味初无世俗香。早托筠笼驰驿骑，旋张罗盖护晨光。最怜一尺槃盂玉，稳上高鬟映额黄。
画舫何须载西子，青裙今幸拜东王。佛谈非想色界色，天造玉皇香案香。兴庆池边凝晓露，善和坊里借余光。行闻绮席开东省，飞鞚争驰御道黄。
温公言语药石谱，犹子文章星斗罗。家世有方能治国，宦游无地可降魔。谛观深切着明论，平视贤良方正科。四海共知勋室后，享年孰似贾生多。
俯仰之间迹已尘，重来屐齿藓痕匀。晚菘早韭有真味，夜鹤晓猿无故人。万一可偿他日愿，再三须卜此山邻。北山大士乃吾祖，烝蕙肴兰长荐新。
衙鼓声中百事休，独攀危磴看江流。君修吏课中中考，我且山行上上头。下视三千佛世界，高寻十二仙人楼。闻思大士谁呼应，愿赐飞霖洗旱眸。
喜君酾酒吸鲸空，置我飞云卷雾中。蒲鸽青浮初落蒂，冰蚕茧就旋开篷。小凉已觉生衣怯，短策能寻熟路通。直上高台延望眼，万山横浸一溪东。
沙合南台会有期，沙边筑屋俯清漪。宋香陈紫丹成后，渭绿湘斑族盛时。长者时怀流水念，老兄元爱白云知。一尘不到忘言处，云在青天水在池。
何堪湿热坐支离，且就虚凉看剧棋。避雨唯应急走耳，登城愿丐少休之。江山政此成三绝，耳目醒然亦一奇。突兀小亭吾画箧，真形妙境恣君窥。
上青天路最崎岖，藏日擎天却有余。既验六龙行万里，始知一卒当千夫。望云骓稳无前马，带雨铃鸣动属车。纵有将军天下笔，不如无逸旧时图。
结刍续体祭中丞，鬼质何为苦见嗔。千五百年如烈日，二十四州惟一人。朝衣视坎趋前死，羽服行山即此身。赖有区区张孝举，直言惊倒汉廷臣。
衮衣华藻刻坚珉，下马来寻剥藓痕。断画岂如弦可续，阙文犹冀石能言。鬣村故址今仍在，螭首遗踪碎莫存。欲较智愚三十里，又飞丝鞚过前村。
宾客相传无水厄，欣然脱屐上公堂。涤烦疗渴名虽著，瘠气侵精暗有妨。梦寐无忧眠可熟，清虚自积体尤强。樵青竹里管何事，侧听杯行供暖汤。
薰风永日一帘垂，剥芡从容待晚炊。举白且看连引满，汗青不用叹无期。昼思夜梦人非远，客附书来喜可知。千里与公供一笑，何时相遇战低棋。
凤凰山下凤凰城，辇路凌霄溯紫清。秋入九天风露冷，云藏五玉佩环声。虞渊出日升黄道，织女斜河转启明。郁郁安能久居此，君王有意待还京。
一叶黄时秋气清，三山转处大江横。禽鱼自有亲人意，草木皆能识履声。晴望高崖寻李愿，酒行半道致渊明。将诗与结江山好，他日来游分不生。
尺一催公想疾驱，盛传今已过羌庐。纷纷眼底何时定，郁郁江南更久居。陛下不妨高枕卧，先生来草射聊书。铜驼可惜埋荆棘，会有人能为扫除。
使星入蜀动佳占，幕府谟谋要子参。天下兵戈连岁月，朝廷根本在西南。路经九折休回首，事考三分小驻骖。想见梅黄飞雨里，前旌已在百花潭。
此君骨相一成矩，气禀坤爻六二全。运用四方随手转，操持一节比松坚。玉雕界尺疑同样，金作觚棱笑削圆。见寄分司真得力，时将缓步与周旋。
气禀元轩玉立身，露幛烟纛晓初匀。一时顿有七贤集，千亩今余万个春。能以风流夸后日，政缘名篆得斯人。寂寥不见平安报，只有东风为扫尘。
促驾难求马一寻，行缠快走任山深。上方首入文公褐，小语能披逸少襟。三尺盆池清照影，五更窗月默传心。更烦细看门前水，昔日西流何似今。
寺分三集易披寻，藏在名山意亦深。但与止兹鸾凤友，共逃不学马牛襟。年来惟以睡过夏，老去莫令诗呕心。欲见文章须近北，太平风雅盛于今。
颇厌低头看文字，似曾有约到南山。稍回妍暖日自喜，扫尽积阴天解颜。便合与君联骑出，更谁如我两人闲。相逢莫作伤时状，且趁春光竞往还。
北风号木造秋悲，书到江南九月迟。雁过宜频问消息，诗成犹得慰相思。想当雨澹烟昏处，又见橙黄橘绿时。若到北山烦寄语，道林真觉乃吾师。
夜深真可覆三毡，地僻何因致八绵。五岭盛传非昔日，一寒如此怪今年。固知渊客难藏宝，倒卷珠池立散天。日下有丹能变白，青山休恨早华颠。
六花几岁不来南，大似优昙欲遇难。瓦响急倾鲛鮹颗，袖宽先得柳花团。莫忧荔子明年少，已是梅英向腊残。骨冷魂清北风里，更临江槛俯惊湍。
茸茸风草弄春柔，密密桑阴向绿稠。江上星居多草阁，波间斗转一渔舟。吾行适此心无事，客去何妨刺漫留。尚戒奚奴休叱驭，不辞小住看潮头。
饱诵韶州白葛轻，十年曾不慰前闻。芰荷欲使风裳制，溪谷难褰雾縠纹。坐甑遭炊无可避，踏冰赤脚谩多云。试将一事烦吾子，粗绤精𫄨可细分。
半夜凉生过雨初，起迎秋色扫庭除。西牛东女经年会，北客南风一笑疏。乾鹊悲鸣桥渡汉，龙泉腾跃气凌虚。盆池水面萤飞过，上下天星总一如。
昨夜天孙拥翠𫐌，余光犹此照河津。且欣大暑去酷吏，更辱诸君为主人。庭桂酿花香有信，盆荷迎露绿长新。浮云扫尽天无滓，仰面争看月半轮。
乃公乃祖帝王师，勋在周家日月旗。德盛固宜长有后，材高如此用何迟。五更雨脚方收绝，六月云峰正出奇。好去加鞭度梅岭，及时功业继前规。
五年四转入曹溪，飞盖干霄日为低。人定忽闻钟不嗄，饮香休问水流西。桄榔子熟旒珠重，豆蔻丛深扇羽齐。郁郁苍苍千嶂里，犯寒犹著一蝉嘶。
舟绝清江系老榕，杖藜小住翠阴中。萦青缭白千山日，骇绿纷红万窍风。足倦要休怜地僻，心闲无事见春工。回塘大有田田叶，索酒来倾碧玉筒。
肺腑群山襟带江，近人鸥鸟日成行。每来问道维摩室，何幸浓薰班氏香。雨脚雪花方间作，灯红酒绿正争光。更烦采选消长夜，坐看回旋穴骼忙。
海山不见两螺青，但见横江展玉城。动地鼓鼙飞屋瓦，刺天鬐鬛鬭溟鲸。拍浮未见群儿弄，借势须令万楫迎。俄顷日斜风欲定，向来元是一沤生。
彭蠡春生万顷湖，光明相映棣华跗。鹓雏𬸚𬸦俱为凤，乳酪醍醐总是酥。归寿其亲来继踵，无求于世独知吾。青天一纸雁数字，南北虽殊意不殊。
有田二顷复何求，长恐斯言久不酬。青箬正堪烟雨笠，白文终返水云裘。相亲多谢风标子，可款岂无潇洒侯。更下疏帘对君弈，要观都大出棋州。
龙尾道南初见子，烱如玉笋出瑶林。别来东海记三浅，歌罢武溪同一深。后五日看真得力，前三语且更留心。平生着手枯桐上，会有人能识此音。
清晓匆匆贺岁归，又随微雨渡曹溪。祷晴愿见五色羽，揭户方占一日鸡。沙水半摇新略彴，云烟深护古伽黎。曹源激水仍过颡，桃李无言下有蹊。
春来何事可相关，拨置书丛得少闲。洗砚谛观鸜鹆眼，焚香仍拣鹧鸪斑。花开北陌东阡外，人在朝三暮四间。俯仰乾坤了无愧，心如枯枿更谁删。
梯空何事上秋旻，要定三岩著隠君。斗柄下垂星可摘，天门将近语先闻。猿窥虎隠人惊去，牛污龙池雨解纷。偿我七年东向念，却张风腋跨归云。
堂堂胜境久潜幽，经始锄荒用我谋。日照洞门开户牖，霜飞暑路索衣裘。鞭笞鸾凤天将近，弹压山川酒不休。大费骚人题品力，薜萝俱挽入雕锼。
箬笠蓑衣一叶舟，西风吹我与同游。洋洋盈耳松声乱，亹亹逼人山翠浮。讲罢已闻花雨落，心清暗与妙香投。道人居士忘机久，一饱关门相对休。
已老犹痴作蠹鱼，出门延望立须臾。或深或浅花先后，半霁半阴云有无。山月向人俱引领，海风无日不嘘枯。论诗各尽诸郎意，篱落之中自可娱。
川净波平五板舟，天开地辟一轮秋。白银国放黄金色，宫锦袍添紫绮裘。坐久星河挂璎珞，夜深风露走珠旒。人间意适须乘兴，我是闲人更自由。
青云独上肯随群，遇我真成数面亲。未许儿童骑竹马，且看土偶笑桃人。弟兄酬唱诗无敌，宾客过从德有邻。世味傥教如嚼蜡，便能调鼎识甘辛。
大涌泉东小市头，川平土沃似中州。谁欤筑屋溪山里，李也读书窗户幽。懒觉郊行差自适，老于春事不相谋。他时来问曹溪路，系马桥边更少留。
平远寒林暮霭横，右丞不死毕韦生。八人过处草齐绿，一日去来花笑迎。衲子自知空是色，将军要使酒犹兵。尺书相与盟真率，岭海风流似洛京。
有句谁知李似阴，好奇仍许杜犹岑。后期五日来圯下，面壁九年参少林。瘴鬼安能惊鹤众，地灵何敢著狐任。雷车电炽中宵起，看取龙工济物心。
竹龙衔尾转山房，饮足寒清滴夜长。曾问鞠穷目眢井，为焚安息坐胡床。千山从此俱蒙润，一线才通未可量。六月炎方了无暑，谁知世上有清凉。
骨鲠当朝迹未尘，但知谋国不谋身。试看犀角龟文表，真是鸾台凤阁人。短别可堪驰梦驿，小诗聊为写情亲。雪山满眼寒潮急，凭仗归鸿一问津。
潦倒麤疏老更痴，手摩枵腹逐儿嬉。处阴息迹真休矣，遇坎乘流一听之。腊后春生须雁到，花前思发幸梅知。瀛洲学士沧洲兴，妙唱一年渔父词。
域中宁有一毫真，静极方知众妙存。疏受果能从父议，王章终不用妻言。脱身兵火蒙天幸，沃日风涛到海吞。两顿藜羹如大飨，一番布被有春温。
第一逢春管物华，率先桃李被褒嘉。明朝又数日为狗，回首犹惊岁在蛇。香聚椒槃萦彩字，春生茶碗结琼花。层城独秀东风里，下瞰川流脉脉斜。
客不敲门饱睡魔，静听檐雨泻天河。从人指画竹如意，假手爬搔松养和。屏上水翻波浩渺，砚旁山卧石陂陀。十年游戏三间屋，一笑留连两曜梭。
春到春城和雅歌，又携春去度云萝。过余竹里煎茶久，看子花边簇马多。千里福星临福地，一时天使挽天河。江红陈紫留连得，奈此催归尺一何。
龙目秋成亦一奇，略无瘴雾损瑶肌。荔枝韵胜材谁亚，益智名同性即非。侠士从禽携弹去，鲛人探海得珠归。不须直待枯成腊，便遣尊前解褐衣。
烟雾蒙蒙远岫埋，沙边特为小徘徊。行人又向去处去，客子未知来不来。诗似芙蓉临水出，人如杨柳待风开。何时见此消愁眼，更责后期倾玉杯。
平山飞骑竹西州，到处逢君得纵游。满地落花春病酒，一帘明月夜登楼。江帆带雨人归后，烽火连天客罢休。一纸短书劳远祝，貂蝉到底出兜鍪。
到处能行到处藏，饭余挂钵解茶囊。不缘头上五分白，始与人间万事忘。一介远劳询近日，十年如此住南荒。只今已是交游绝，不问比邻不择乡。
土瓜甘蔗窖深藏，青李来禽子在囊。胜日园林吾有分，暮年歌酒尔无忘。扫除金屑不到眼，尽力石田难救荒。每遇北风长引领，皖公山下是桐乡。
十年频望秀而巉，琴筑齐音和阮咸。砚浴珍材躬试墨，画收名笔旋开缄。长江流自胸襟出，大艑来如首尾衔。分手一言君勿忘，他时容我见千岩。
纷纷百卉不须栽，一见论交正有梅。诗兴已从东阁动，山寒并许北枝开。影横窗纸月为友，香著砚屏春共来。庭下芝兰争秀发，对花君但莫停杯。
江干燕客酒如淮，归路飞辀破绿苔。灯影入帘窥酩酊，雨声宜梦引咍台。岂无文送穷行别，似有人呼隠去来。一念不生无可道，此怀今欲向谁开。
交说纷纷不惮烦，要公小驻北归辕。三休恐负名亭意，二去吾宁顾子言。快指柴桑还我里，遥瞻神虎到君门。画图史笔俱张大，又得杨家一巨源。
积阴解尽可信眉，梵宇仍容款扣扉。山净且无尘一点，湖平惟有鹭双飞。杯行客恶思传令，劫急棋争看解围。招隠不知谁好事，为寻幽处著渔矶。
春风桃李正开花，客路江山亦可嘉。白鹭洲前浪山起，乌衣巷口夕阳斜。一星终矣君重往，四壁萧然我独嗟。元祐子孙今用尽，如公岂合在天涯。
天外飞云结晚阴，城头清吹度虚襟。江山已定南居计，鱼鸟休撩北去心。菊早有花千叶嫩，薄香酿酒十分斟。归来卧听黄昏雨，与我尤亲一布衾。
昔岁裁诗远送君，知君未可作闲人。那知半纪重相见，全似当时只话贫。推毂向来谁尽力，弹冠从此不谋身。想当六月苕溪上，万顷荷花一幅巾。
醉翁遗迹遍江湖，何事东游不到吴。遂使山川有遗恨，却看孙子步清涂。沈郎带减传千古，婺女星高近六符。簪笔便当归从上，盖蓝鞍锦照天衢。
万木山中美木成，古今灵寿得嘉名。龙鳞未测他年化，蜗角先从每节生。禅拟问来须便打，醉思吟后不妨行。使君有惠怜衰薾，欲报惭非藻思清。
一枝灵木坚多节，千里逢人寄永州。赐出汉宫尊子夏，封当大县庆邳侯。衡山云散迎归骑，湘浦春晴更顺流。欲往从公无羽翼，请携上座别愚丘。
种种年来渐满簪，儿童环视语相惊。故人大半黑头死，老子何妨白发生。弹镊不须夸手熟，著冠犹喜觉头轻。元无粉黛居闲屋，任尔星星易数茎。
西南一柱力擎天，笞凤鞭鸾下散仙。不愤狐狸成窟穴，亦知沧海变桑田。梦归丁令鹤飞去，念旧徐公榻尚悬。我是乡人君是客，兴言及此泪如溅。
天竺山前昔据鞍，帽峩高屋古袍宽。发虽比旧十分白，心有忧时一寸丹。云路正看鸣剑履，君门可早挂衣冠。为公试草芗林传，归日来纫九畹兰。
食不下咽当奈何，千金不惜聘秦和。则知有我聊示病，旁若无人正浩歌。薄雨过墙醒槛竹，西风吹暑下庭柯。但令一局消长日，且乐眼前休问他。
城里喧呼子不贪，乃能从我就僧谈。平明且喜风收润，仰视只愁云向南。靖节使年惭过二，斜川推日在前三。吾生大似僧行脚，好问真空觅住庵。
山阴兴尽晚船催，猿鹤欢迎入翠微。为信在山名远志，便令满箧寄当归。一床独设空诸有，三径就荒知昨非。更赖仲容贤莫敌，竹林从此倍光辉。
涓涓泉溜木欣欣，便觉居闲思不群。快睹朝霞开宿务，少休时雨霭停云。无弦琴上宫商足，有酒篇中醉醒分。谁是知音谁可酌，置琴罢酒对炉熏。
两石之间一寸栽，与君坐看𣃁莓苔。苍官阅世犹如此，欢伯唤人归去来。飘放又瞻新斧绣，光华重照旧池台。他时左纽纹生后，更望西游老子回。
园木交阴正可观，壶觞随分却成欢。绿钱流地雨当足，飞絮暖空春不寒。雪缀酴醾缘屋角，香移薝卜近栏干。与君细说炉亭话，强对槟榔蒌菜槃。
秾李晨兴著缟裙，酴醾首出上瑶簪。此时老子兴不浅，旦日将军幸早临。敌手对棋消昼永，中心闻射隔墙阴。春生夜瓮蓬莱绿，酌我无多劝客深。
光穿两脚间彤霞，声急城头集暮鸦。且与凤雏桑下坐，共烹龙焙雨前茶。的中薏嫩莲新采，笋上竿成竹已斜。读得齐民书熟烂，把锄今作老生涯。
南风转北遂为霖，倒掩书帷坐累茵。洗沐江山三尺雨，庄严天地十分春。猿吟鹤舞图双引，酒社诗坛待五申。说我小园增秀润，便思徐步转城𬮱。
风急梳松堕碧钗，雨多及榻长青苔。趁虚阿段阿稽去，挟册宗文宗武来。不用张罗知寂寞，恐妨飞鸟乐徘徊。侵寻老矣成何事，一日华严一卷开。
出山道士在家僧，晚诵儒书早佛经。灰尽此心犹木偶，扫除往事送刍灵。花边过客蜂旁午，溪上良时鹭适丁。一到菊坡分品目，玉盘盂可次金铃。
新阳为我解忧端，梅破南枝雪造寒。绣刺五纹添日刻，餠炊十字荐春盘。遣排百念有时尽，邂逅一尊无限欢。更待小晴拏小艇，兰浆重酹子陵滩。
君才可从六龙飞，便合超腾向日畿。曾使诸生馆下立，又骑一马醉中归。江山得助云蒸笔，桃李不言春上机。归去来园花似海，子行吾且闭柴扉。
博士曾瞻穆穆光，贤良犹抱汉文章。江山不隔梦千里，鸿雁欲归书数行。蝇变岂能分白黑，木灾初未有青黄。逡巡岁晚成何事，捧腹看傩驱不祥。
避地归来四阅春，春来草木尽青青。桃花暖逐桃花水，竹叶光临竹叶瓶。闭户自求安乐法，活人时说卫生经。移床却就溪边坐，照我新生白发星。
衡门秋到总堪悲，荷折蒲荒不整齐。但喜风前无立豹，亦知砌下有蹲鸱。吾徒老矣成何事，生理茫然更久稽。清净无风天雨已，山前山后且扶藜。
半夜檐声挟北风，平明贺雨走诸翁。山人起向水亭坐，野膳不求行帐丰。曲糵有香莲不死，藩篱无阙竹成功。闲中自有闲生理，促办牛衣戴此公。
多病年来叹早衰，试凭草木为扶微。关心药裹知多少，系肘方书识是非。曾子定应怜益母，曹公端解寄当归。从今洗面饶光泽，血气仍充旧带围。
双凫飞出九重关，带得中原气象还。抵死欲留之子住，吹笙要伴老夫闲。草荒白鹤峰前宅，云散黄龙洞口山。茉莉素馨闻已熟，妙香从此賸熏班。
年来岂复为秋悲，静里端能阅化机。风引饥乌将子下，雨催群蚁运粮归。略无车马闲尤好，粗有诗书家亦肥。更得干戈渐衰息，不辞长采首山薇。
抗章乞得清凉国，已是无心瑞锦窠。谁去自追戏下信，时来宁免禁中颇。三吴春尽天连海，四月梅黄雨压蓑。倘有新诗求共和，莫辞一骑送羊何。
蓬莱清暑按行归，却向西南万里驰。郡继尊君家有法，学传乃祖世无师。曹刘墙短自今日，班马香浓如昔时。青士在旁知别语，夕阳回首更凄其。
一年痴雨令人瘦，三日佳晴送子回。何以赠之青玉案，我姑酌彼黄金罍。寻春出郭非聊尔，下水行舟亦快哉。小试平生钓鱼手，老夫合住子陵台。
世间豺虎正争岐，隠去何妨九曲迷。怀人梦到北山北，卜邻意欲西枝西。麦云已有饱气象，梅雨又烦诗品题。他日篮舆入源去，尚期趺坐对青藜。
待雪多年久未逢，兹辰如望故人风。稍添松顶三分白，独露蕉心一寸红。泥尾可能留雁使，豚蹄何敢谢龙工。不如借取公家氅，著向飞楼缥缈中。
今年吉利好人逢，万玉妃来各驭风。客坐暖浮茶乳白，夜堂春动烛花红。心存帝所元非梦，化出天城不用工。却怪浩歌韩吏部，巧分垤处与坳中。
嘉瑞真成一旦逢，寄笺天下托鹏风。分无侑坐歌眉绿，但有挑蔬冻指红。画史莫传飞舞势，诗人俱尽琢磨工。此间不见乾坤妙，妙在竹扉山崦中。
挥扇解衣真早计，果然一夕变春阴。屋头瓦裂风掀户，愧上珠跳雪满衾。我自不妨高枕卧，人今更有惜花心。此行特地非乘兴，明日扁舟兴亦深。
柏叶椒盘巧试新，大呼珠履集华茵。香醪满劝橘为盏，红烛未消梅写真。荔子双头归有遗，天花六出静无尘。稍晴便合西湖去，寻遍山房洞户春。
久不出门心已灰，佳晴作意苦相催。鶑花世界共游戏，竹石弟兄仍往来。心有所之无远近，兴虽已尽更徘徊。江边渔父伤时切，得遇郎君笑口开。
无奈春寒老不禁，喜看晴日上窗櫺。群花半露乾坤巧，百刻平分昼夜停。拄杖有时挑菜甲，桔槔无复问畦丁。逢春不出何为者，众醉谁知可独醒。
天下皆闻公子贤，轻裾长袖更争妍。青春自向东山好，下客空怀代舍迁。生活不甘诗冷淡，年光专用酒留连。直须万里骑黄鹄，俯仰安能在一椽。
背淮辕楚过三吴，铁轴膏轮每疾驱。千里未能归北客，一觞来此别西湖。门门灯火动今夜，步步溪山迎故吾。明日归潮君看取，浪花堆里啸樯乌。
宛宛桥虹卧碧涟，深深古屋背长川。园官送菜无虚日，溪友留鱼不问钱。历数旧交俱老矣，及时行乐且欣然。梅花更有黄千叶，携取一杯花下传。
南高峰下访余春，霁草浮光暖更薰。日转暮山添着色，风旋湖水作回纹。飘零大士天花雨，惊顾将军画栋云。兴尽不须呼曲友，他时来饭一瓯芹。
西北云收廓太虚，东南风急放船初。冬深更许侯设鲙，地远不讥公矢鱼。白小未容登燕俎，红鲜忽已间嘉蔬。重生鳞鬣浮江去，尽是先生所弃余。
驰波鬭舰疾轻鸿，歌鼓喧天保岁丰。直面北风吹雨过，卷帘斜日照楼红。吴儿戏水用长技，太守行春如醉翁。社稷中兴岂无日，群鱼跃水正飞空。
行乐何妨纵水嬉，劝耕犹喜及花时。风和官柳未飘絮，绿满园桑无附枝。训练指麾谈笑里，清凉潇洒古今宜。西溪雨足归舟稳，会送高帆入凤池。
把酒论诗建业城，三年金石见交情。罗池忽待中流泊，姑蔑应无剧雨倾。直道岂知人负我，英姿如在死犹生。𬬻香销尽丛祠晚，独对西风泪臆横。
求田得处便成家，笑为污邪祝满车。漱石枕流新梦想，带牛佩犊老生涯。歌成但可相舂杵，客到莫嫌炊饭砂。祭罢土龙春雨应，稳骑秧马一鞭斜。
群山低首避乌龙，行道惊看翠倚空。地设中原如此险，人无鬭志若为功。九重颇觉天门近，一卒能当蜀道雄。细酌粉泉庵下水，泠然归去御刚风。
举头廓廓见晴虚，山色秋光得自如。杖履可行三里近，斧斤不赦万松疏。上人坐设刀圭饮，乃祖家无担石储。语罢寒温晚归去，相逢应不问迁除。
过尽长滩唤落帆，舟人取火上高岩。已携败絮来投宿，记有珍茶旋启缄。忽忆住时同短𦩘，要须于此办长镵。可怜一夜梅花雨，点滴犹随舳尾衔。
日角曈曈上蔡阳，有星飞去避余光。东西怵迫谢新进，南北逍遥乐故乡。载刻庙碑求琰琬，一新祠宇照沧浪。使君着意敦风俗，更作高堂榜卒章。
辋川遥展右丞图，盘谷中藏李愿居。龙睡潭深飞客櫂，凤鸣枝老结吾庐。但令蜡屐去前齿，安用鸱夷托后车。西望子陵三十里，烟云来往问何如。
坡陀石上大绅垂，踞石跏趺世虑微。奉引有春扶屐去，送归生月带星稀。一时花木助欢笑，四顾风云入指挥。是日乃书惊蛰节，鸣蛙已傍小池归。
款段寻山不着鞭，每逢佳处且周旋。生无一字夸金谷，喜与诸公会玉泉。雷转正喧三级浪，绅垂直自九重天。有能庚伏留终日，大胜朝堂食万钱。
百忧不到酒三行，万事尽休棋一枰。梅子未黄先著雨，樱桃欲熟正防鶑。忽惊夏向明朝立，便恐春从此地更。数蝶飞来花寂寞，乱蛙鸣处水纵横。
云气向晓不待族，风伯忽来吹使醨。溪南溪北半篙碧，荷叶荷花一段奇。旋扣柴荆行问道，少休松槛坐移时。渊明志广桑麻长，此语勿传朝市知。
天垂叠𪩘翠相交，风展文漪碧半篙。胜日难逢宜乐此，好山多买不为饕。了无叹息同登岘，忽有会心如在濠。更看溪光山色里，红霞蒸起万株桃。
蝉引秋风上桂枝，登山临水不胜悲。兽蹲虎踞石见怪，天划神刓洞出奇。无复碧蓝鸡刷羽，空余青栗猬攒皮。傥分衲子三椽屋，当与仙人五日期。
径荒随处长蓬蒿，忽告通幽且尽薅。已问花翁移郁李，竟从金母折蟠桃。住庵事简吾何力，种树功高子有劳。吏用公材当小试，把锄来趁雨如膏。
芒履宽柔野策轻，晚来无暑步重𬮱。人间争梦大槐国，物外谁寻小草民。一鹭缓飞为我伴，半川铺练写余真。何从可觉秋消息，忽有凉飔到白苹。
老松鳞甲待拏云，俯视梅花意亦亲。粉色上参冬岭秀，虬枝下挽越溪真。乘闲到此能终日，与我来游尽可人。今代华光古韦毕，生绡一幅两传神。
匆匆前日贺书云，那似今朝笑语亲。年例一来窥雪样，岁寒同此见天真。梅间蜂阵长围日，松下鸱蹲反吓人。一碗檑茶未忘本，三杯薄酒不能神。
腊前梅蕊未斜横，至后醅香试满觥。过眼文书开数叶，打窗风雨又三更。闭门高卧直差易，拥鼻微吟何似生。稍取湿薪供热弄，住山如此不多争。
老去何嫌雪满颠，放怀惟与子周旋。起趋吴越时难得，上继张余理必然。岭海断云归雁底，江湖春浪白鸥前。故人相见问今我，雨笠烟蓑事力田。
凭高直欲驭西风，百里纤毫尽发蒙。楼观相望秋色里，江山争丽海光中。云容入座如相识，足力缘梯尚不穷。肯使诗成夸得意，撞钟惊起坐禅翁。
谁可忘忧慰寂寥，夏长惟以一壶消。坐中皆欲从多马，妙处何妨不绝枭。幸郭滑稽无事日，将遵取士中兴朝。诸公有意来偿进，贳酒何妨为解貂。
哨壶枉矢乐初筵，列坐分曹看令传。龙跃隼飞惊背手，云开电击笑通天。齐侯晋侯夸酒肉，鲁鼓薛鼓排方圆。何事吾人无一事，竹床高卧听铮然。
五扶新拓室中筵，列算姑从旧制传。百发纵横惟所命，一时胜负岂非天。功成只许全为上，手熟犹如左画圆。卜昼未厌仍卜夜，铜槃高捧烛花然。
三代遗文叹寂寥，考评今古得愁消。中行穆子虽争隽，司马温公不贵枭。𫓧钺他年专将阃，羽仪从此冠天朝。倒囊賸欲陪宾戏，零落空余一弊貂。
并湖西去望南屏，但见烟云日日新。山色渐争秋气势，荷花全露晓精神。洗心用此无边绿，处世端能不染尘。惭愧西湖敦夙夜，从今长作境中人。
儿子门生交说勤，要翁一出步溪云。金刚台近城三里，玉友醅新盏十分。反照江山红半敛，小春桃李暖如薰。心灰已冷无机事，戏象争棋亦谩云。
太平文物自多奇，刺史风流照海涯。五福神游先乐国，百灯王现应明时。笙箫合处春回煖，桃李阴中月落迟。醉倒花前天厚我，何须更间紫姑为。
生涯甘分寄耕桑，山色围门水绕墙。困病久惩耽酒癖，爱闲犹有和诗忙。檐冰滴砌春犹冷，野马浮川日渐长。旧事老年多记忆，故园归梦正悠飏。
安车随意饱甘肥，晚食徐行理亦齐。山市日高人未集，柴门客至鸟先啼。溪桥散望携筇度，野寺牵吟信笔题。容膝易安聊自适，瓮天闲看舞醯鸡。
少易成欢老易伤，壮游垂白未还乡。烟尘无复音书到，魂梦犹疲道路长。爆竹又惊新荐岁，屠苏空忆旧传觞。年年此日遥相忆，鸿雁何时续断行。
落日孤云带远冈，戍楼烟瘴旧边场。疲民卒岁方怀土，远客凭高自忆乡。汉使一朝延四皓，秦诗千古吊三良。行藏此意无人解，聊借青山送酒觞。
不须歌吹上丛台，千里晴川入座来。世事难凭休挂口，生涯见在且衔杯。无情趁暖花先老，有信迎寒雁已回。遥想故园亲种菊，霜枝露蘂向谁开。
客怀重倚仲宣楼，白草黄云塞上秋。山色不随尘世改，水声还抱故城流。隙中畏景那堪玩，镜里衰颜祇自羞。多愧诗人苦相忆，远传佳句吊清愁。
别恨频添鬓雪深，百年怀抱郁沈沈。标名不挂金银榜，涉世空坚铁石心。俗物何劳供一醉，残僧正欲伴孤吟。朱弦三弄虚檐寂，唯有清风是赏音。
弹铗凭谁听客歌，震雷那复化鱼梭。梳头白雪惊新有，障眼元花比旧多。乡问阻兵犹断绝，羁怀凭酒暂消磨。不须更问今朝客，门外元无雀可罗。
一夜云峰卷迅雷，残红狼藉点苍苔。鶑声岂解留春住，燕语虚劳唤梦回。愁寂顿疑诗思减，衰残偏感岁华催。柳溪鱼鸟应相识，乘兴无嫌日日来。
天边今日又重阳，陇树红飞雁信霜。且插茱萸慰衰鬓，莫将诗句挠回肠。歌勤皓齿人俱醉，舞恋晴晖蝶也忙。来日预期扶宿酒，未应篱菊减秋香。
轻黄未染柳梢匀，连日溪风卷塞尘。乍暖乍寒花信晚，相呼相应鸟声频。少勤漫挟经纶策，老懒空余病患身。追忆故园桃李树，年年红紫为谁新。
静爱柴门野兴幽，杖藜徐步到岩丘。深林有兽鸟先噪，废圃无人泉自流。土瘠税租随力办，年丰禾黍过时收。客来不虑无供给，白酒黄鸡亦易求。
臧谷虽殊竟两亡，倚阑终日念行藏。已忻境寂洗尘虑，更觉心清闻妙香。孤鸟带烟来远树，断云收雨下斜阳。人间未卜蜗牛舍，远目横秋益自伤。
发蓬新感二毛侵，尚阻清尊对菊斟。久拟芝兰同臭味，莫疑鱼鸟自高深。食贫岂复甘秦炙，客病空怀奏楚音。挂席无由上牛斗，漫凭流水送归心。
留恋春光慰病颜，无情风雨卷春还。阴阴密绿笼溪暗，细细疏红点径斑。老去益怜诗思涩，欢来聊破酒肠悭。不嫌门外无车辙，得遂衰慵一味闲。
老愧凭阑目力昏，百年怀抱向谁论。晴空雁起云边塞，夕照人归郭外村。因记昔游惊迅晷，暂将离恨付清尊。谁人肯似边居士，远驾朱轮过雀门。
本期苏郑共扬镳，不意芝兰失后凋。遗老祇今犹涕泪，后生无复识风标。西陉雁度霜前塞，滹水樵争日暮桥。追想生平英伟魄，凌云一笑岂能招。
陬月今朝三五风，岭头雪气缚寒松。不知枯木得胡信，含玉灵花春梦中。瑞鸟飞来千万峰，祥鱼行过二三众。纷然相见主人眼，历历双眸处处通。
花落秦川流水香，雨清荷玉妙珠藏。祇么堂堂消息子，见来一点不相当。静夜钟声楼上冷，残春岑色付红阳。好是满堂孤峻处，不知人世见金章。
君看五月半旬飔，山上雪花满地飞。乌鸡昨夜入云外，鹭鹤今朝出紫微。木马声声嘶北风，金鹅口口啼南枝。石翁气瘦运步断，玉士情丰竖拳稀。
铁夫破梦五更前，石人开眼一壶天。木马过闾风化后，玉虎振威野渡边。主人稳坐草堂前，硬翁独卧万芊天。三个胡狲弄钱夜，格外难求宿鹤边。
一片天光三五风，玉墀吹断岭头松。巍然山上澄湛下，忽尔云同霜月中。堆堆全体乾坤里，密密满心天地表。碌碌𥐢𥐢通用眼，骊珠击碎草芊忡。
祖翁四借吾门事，密密疏疏着眼视。位里有功隠里显，功中有位弟中师。功位不须功位外，主宾不拣主宾机。偏正回互没分晓，樵子笠穿戴月归。
浄名大士口如盆，一默无端拏雷云。十圣瘦然居足下，三贤了尔失全分。飘飘而出溪风骨，濯濯而清月水纹。天外孤松峰顶耸，晚楼霜雪梦犹昏。
朔风凛凛扫寒林，叶落归根露赤心。万派朝宗船到岸，六窗虚映芥投针。本成现，莫他寻，性地闲闲耀古今。户外冻消春色动，四山浑作木龙吟。
枯木岩前烟嶂昏，羚羊挂角觅无门。玉梭暗掷千峰外，一线虚通晓色分。孤迥迥，绝瘢痕，万古寒潭搅不浑。正坐当堂金殿冷，回头尽是我儿孙。
世路聱牙赤水过，故升天险问龙多。书中旧识唐公昉，图里又闻冯盖罗。绛阙岧岧双鹤下，青空杳杳八鸾歌。一篇跳出孙樵语，未应虚皇玉字科。
传翁遗墨賸咨嗟，四海当年尚一家。大老不为今日用，小诗徒遣后人夸。兴来思跨巴滇马，归去方乘下泽车。燕麦兔葵僧舍里，何如梦得访桃花。
注意惟闻简帝心，聊成退老寓登临。放怀绿野岩瞻重，寄傲平泉国念深。海阔水云和岛屿，时清钟鼓乐园林。谢公岂久东山趣，天下苍生傒作霖。
国栋帡幪不日成，天河星斗宿檐楹。台符影烛江山丽，赤舄光临草木荣。猿鹤从今惊夜帐，盐梅行复作和羹。衰颜白发尘埃客，狂斐裁诗继颂声。
晋远风流八百年，虎溪无复社中贤。爱斯吐月吞风屋，有此开花结子莲。直使渊明通耿介，亦教灵运费攀援。知师戒洁方投社，欲对松窗设榻眠。
白云深处路崎岖，鹤去台空景物殊。山展翠屏连紫幕，泉分清溜滴明珠。道人祇问丹砂井，隠客犹寻九节蒲。试问葛仙仙去后，至今遗迹事如何。
越王山下千树梅，逐客年年走马来。寒玉满枝风色里，不受暖霭轻烟催。故人千里复万里，折香欲寄生徘徊。孤吟独醉常夜半，山月野风骑马回。
退老堂成席未温，天书夜到领侯藩。周褎申伯保南土，唐起裴公护北门。猿鹤岂应愁旧隠，虎貔方看拥华轩。公家报政由来速，伫入延英觐帝尊。
公居临海亦经年，每恨淹留阻执鞭。异县忽闻登帅阃，此身那得侍宾筵。古今谁似功名老，出入荣持将相权。从此凤池归路𫘝，未容雁荡奉周旋。
山容嶻嶭石为身，造化安排气象匀。杳窱一湾开洞府，巉岩四立护风尘。溪光照野疑无夜，树色参天不计春。谁把翠崖磨似玉，喜留诗语记幽人。
江南江北正干戈，茅屋深迁入薜萝。梦幻利名知险恶，虚舟身世若风波。石门路险交游少，竹坞云深笋蕨多。闹里打闲谁似我，千岩春色一声歌。
麻溪渡口古滩头，万叠青山绕四周。地僻鼎分三县界，渊澄辐辏两川流。客槎时下佗山木，渔桨偏归暮雨舟。寂寞一年曾再到，可怜异代谪仙游。
古木森森白昼昏，瀑泉飞处两山分。石梁跨谷欣初睹，茗椀浮花信旧闻。行古向来悲一跌，洁身此去欲三薰。至人傥有矜怜意，便与提携出世纷。
春工知君亦好奇，倚槛山丹开压枝。山城何人识国艳，中州对此称花时。新诗秀色摇京洛，词锋生使侵疆拓。金明钓赏思见之，贡花驿使来莫迟。
雪罢梅残烟柳浮，上元灯火春风柔。红莲万枝开岳县，比似河阳花定羞。官松有明不敢斫，乌桕作烛供清愁。君能分光到蜗舍，为遣华星三百球。
舂簸精粗期适口，老夫脱粟艰难久。它山木臼才百金，四市营求辄无有。愿惟仁者试咄嗟，要使赤脚治胜斗。岂惟软饭慰无牙，亦冀糠粞及鸡狗。
圣道原来不易穷，君今何处觅同风。唐虞世远精神在，邹鲁人归事业崇。德性未尊须强学，道心才胜即收功。他时杯酒论暌阔，应有微言激懦衷。
坐看嘉树溢枯流，快作南江汗漫游。晓岸林峦光写镜，夜窗风露冷涵秋。𫍲闻岂解论三豕，涩思真如曳九牛。但喜维舟时接席，一篇珠玉胜封侯。
手遮西日到疏山，忽得昏鸦敛翅间。未暇拈香参佛祖，且须襆被扣禅关。月林散影参差静，风磬传音窈渺闲。拟买一廛通水竹，杖藜他日寄疏顽。
林梢斜月堕金盆，接影苍茫白雾翻。欲倚小栏收遁景，试凭长啸卷遐昏。寒山濯濯空堆皱，野水弥弥不待源。莫道此亭观览富，未如宾日上天门。
乱后风尘稍破昏，归来骨肉喜全存。饮君竹叶醉不惜，映我梅花香正繁。问学据今宜了了，唱酬从此定源源。夜寒踏碎滩头浪，为笃平生友弟恩。
去年已向爆声残，晓气絪缊雨不寒。玉佩想闻趋桂殿，彩衣遥祝献椒盘。千龄帝运方更始，一统王春正履端。不与时光共流转，此心那更觅人安。
试问云山数岁华，寒梅吹尽两年花。倦游吴楚六千里，幸脱兵戈三四家。那用有田从桀溺，且欣无疾住毗耶。欲将别后从头说，满眼春酤尽更赊。
一行作吏掷分阴，世路尘劳满客襟。三语风流归梦想，十年书问寄浮沉。门前种柳春光好，堂上鸣弦古意深。别后新诗都觅取，对哦湘渌醉还斟。
出岫无心倦即还，悠然信马望南山。忽惊莲社青萍合，却到蓬壶白日闲。方士内丹论九转，导师平地设三关。不知洙泗真消息，谁可相期一解颜。
紫极题诗岁月深，秋风怀感重沉吟。殷勤种此一庭玉，回薄依然万古心。独有佳名追彩笔，谁将幽思入瑶琴。萧萧醉扫笔池石，水月光中觅至音。
雾豹成文不厌深，喧卑何事竞翰音。为言墨客夸三赋，那似仙翁振八吟。欲继高踪其敢后，下看浮世岂须临。何时蜡屐携筇杖，来拨衡云一万寻。
丈人爱客酒杯深，更和南山白石音。大户不知濡首节，逸才应笑撚髭吟。箴规有过风雷益，儆策无穷地泽临。每忆向来谈䜩处，桃花流水路难寻。
风日薰薰草树深，黄鹂迁木送新音。有怀春服成雩咏，遥想青山伴醉吟。诗老幽栖虽地僻，圣君高拱正天临。未须静处论方药，会见蒲轮远访寻。
云自高闲水自深，此间谁契不传音。倦飞偶作归田赋，高卧时为梁甫吟。为己宫墙当独诣，过门车马肯相临。惟公知我迂愚甚，枉直何曾较尺寻。
本来秋月映澄潭，墙面犹须学二南。径路枉寻难直尺，卮言暮四等朝三。文如楮叶何劳刻，道在蒲团恐费参。玉帛雍雍王会处，禹宫惆怅一精蓝。
晓色空明衡岳南，一尘那复隔仙凡。贯时松竹色自好，破腊雷霆声未咸。万里鲛绡开步障，千金火浣试春衫。渔舟不与人供画，独驾云涛月满帆。
准拟清光满十分，论文那用醉红裙。天公有意韬阴采，风伯无威扫曳云。东道浴儿方洗腆，南斋留客更殷勤。朦胧碧涧三更路，衣袂翛然桂子芬。
淅淅风摇玉露秋，尚怀分柿半山不。众香肯共维摩饭，元亮聊同惠远游。荟蔚雕零岩壑露，佩环清越涧泉幽。青鞋本自无泥滓，更约诸峰最上头。
绣衣御史有前闻，衲子禅师亦好文。出禀圣谟苏瘵俗，坐持诗律战魔军。访寻水石闲招隠，际会风云偶策勋。喧寂两忘归一致，此心何处不超群。
不到峰头正一年，兹游新客更超然。浄名不语元无病，惠远同行定有缘。风雨不期相邂逅，云山未许独留连。归途绝景何人见，万顷银涛涨楚天。
不向杯中觅圣贤，独于山水意翛然。相门事业方传世，官路升沉祗信缘。万卷图书资博约，九衢车马任颠连。翠微卜宅须相近，且住蓬壶小有天。
薰然和气爆声残，贺客充庭上庆笺。令节共欣元会日，本朝新数中兴年。仰观北斗书王正，合起东山付国权。天祐斯文知有在，称觞还咏福如川。
图书虽是旧生涯，翰墨那能掞国华。戏彩便甘辞五马，退朝犹想覆千花。先民事业高三代，将圣春秋自一家。他日登门谢佳句，剧谈当许岸乌纱。
前筹初见翊元枢，何事扁舟泛五湖。脱屣红尘谁肯办，挂冠黑发世应无。愿陪几杖登南阜，遥想氛埃暗北区。晚节功名端不免，云台依旧矗天都。
林壑苍茫渺一涯，辱公词藻借光华。大声岂直金投地，清梦悬知笔有花。不似罢兵初度岭，应同奏疏早名家。曳裾未惬平生志，常恐追锋侍绛纱。
进退行藏合道枢，讵分廊庙与江湖。愿陪东阁留宾后，定向南山卜宅无。不为避喧邻懒瓒，祗缘尝药访臾区。勉搜累句酬高韵，端似无盐簉子都。
正论风流不辱亲，高文还称掌丝纶。岂惟补衮须词伯，自是安邦出诤臣。岁晚已回松柏操，时来休爱水云身。欲为公寿倡优拙，戏遣商山四老人。
客思如春日日深，莫令𫛸鴂损芳阴。忽逢佳士能倾盖，那用高眠有抱衾。陌上正歌归缓缓，尊前聊酌夜沉沉。君诗也得池塘梦，沈谢风流尚可寻。
圣门功业海同深，大禹犹曾惜寸阴。知有诗书消永日，不将狐貉愧寒衾。定心应已观川逝，阔步何须叹陆沉。闻道北山兰正好，果堪纫佩即幽寻。
桃李无言春事深，便看园树欲交阴。永怀北固吹长笛，一醉春风典破衾。金羽喜从幽谷出，锦鳞贪引翠竿沉。好传消息睎曾点，莫把平生问李寻。
劫劫官身未许收，江山到处发诗愁。弃𦈡西上今将老，襆被东来又欲秋。安得紫箫横鹤背，漫从清钓觅羊裘。黄梅正作冥冥雨，每咏新篇兴转悠。
澜翻笔墨浩难收，妙处端能浣客愁。落笔千章轻万户，思君一日胜三秋。持身贵比琥璜爵，得句精如狐白裘。应有二南风骨在，令人辗转更优悠。
梦到南塘翠盖稠，姹然得意敛然羞。惊鸿远映朝霞色，白鹭先窥霁雨秋。袅袅芳馨烦折赠，霏霏凉吹想追游。天花欲试维摩病，衣袂何曾一片留。
初看绿浄已红稠，有艳无情不障羞。依倚铅华闲写镜，霏微风露早涵秋。虎溪香社应难入，玉井长梯未许游。同赋诸仙语皆妙，坐令芳色句中留。
兰塘清暑瞰稀稠，早见排房结子羞。照水华灯宜独夜，熏香翠被欲争秋。潜珍不荐霓裳步，凝伫谁同汉女游。欲种此花须摘实，自怜踏藕漫淹留。
莫道同时岸卉稠，背萱无态侧葵羞。金蓬未实犹韬日，玉节深藏更耐秋。肯把仙姿供鹭悦，故标高致待龟游。期君秀色莲峰似，终古名垂华岳留。
云汉吁嗟堕杳冥，德音雷动走群灵。天心自契犠牲祷，田畯先闻黍稷馨。帘卷西山增爽气，水通南涧漫平汀。一篇可嗣东坡记，北榭今成喜雨亭。
天公知我亦顽冥，不许山川借宠灵。何事民谣为膏泽，祇因君德荐明馨。楩楠未厌云迷谷，鸥鹭初便水满汀。试揽秋光澄北榭，千峰争翠岌岩亭。
何人蹙缩九疑山，叠映公家几砚间。欲识神鱼閟凝湛，试看云气出孱颜。新蒲已结根千岁，旧藓犹窥晕一斑。举饷敢辞归载重，要将奇绝寄幽闲。
可怜牒讼汩华年，赖有神交肯惠然。万石同登高柳外，一尊相属晚花前。浮云空解遮人境，止水何曾染世缘。安得小舟衔尾去，风樯激箭不须鞭。
遍游南北与西东，欲访人间国士风。处世甚疏皆笑我，宅心无累独奇公。诗才自愧非三上，酒圣相从又一中。芍药待开应且住，莫令清赏转头空。
冠月裾云佩绿霞，百年将此送生涯。愁心别后无诗草，病眼灯前有醉花。落笔擅场聊写意，背山临水遂成家。也须南亩多栽秫，休似东陵只种瓜。
超然华榜照新堂，兀尔忘机入醉乡。城外有山心共远，壶中无事日偏长。月留粉壁檀栾影，栏俯冰池菡萏香。最爱南窗通北牖，好风时送一襟凉。
从来共惜隔年期，刬却东山尚恐迟。欲向尘中先得眼，故应云表屡扬眉。停杯专待寒光举，起舞还愁素影移。常与此亭相照耀，更须佳什焕梁榱。
新柳逢秋叶尚阴，晚莲披露色难禁。坐听玉屑轩犀麈，静对山炉飏水沉。绿酒浅深皆有味，白云来去本无心。辱公丽藻相留句，且复追随翰墨林。
来朝杲日破顽阴，共指秋成喜不禁。寸碧遥岑供眺望，长空飞鸟自消沉。四时景物千钟酒，万古功名一寸心。尚愧先生游佛海，两忘轩冕与山林。
西云十日结重阴，葵箑桃笙自不禁。书帙有缘灯耿耿，酒杯无伴雨沉沉。君恩未报空怀禄，民瘼难医只愧心。为问野麋何处好，鶑鸣雕槛隔长林。
满头黄菊鬭芳妍，人与秋光两静便。试把杯觞论旧日，未须筋力较明年。诗惭戏马台头客，目断归鸿渚上天。更愧白衣能送酒，坐令彭泽意空传。
满城和气在春台，玉漏沉沉铁锁开。明月谁知千里共，华灯同照万人来。市桥渐涨丰容柳，江路犹残的皪梅。欲与先生拼醉赏，未须归去隠蒿莱。
明月升天镜上台，灯如莲沼万枝开。恨无立部歌仍舞，空有游人往更来。续法未能窥佛祖，赓歌聊得继欧梅。壮心消尽嬉游兴，矧复斑衣怅老莱。
名章络绎走陪台，得对春风一笑开。楼外未知明月出，袖中疑有夜光来。秀如王子登门竹，味胜曹公止渴梅。已向歌谣挹和气，预知丰稔变污莱。
山褰云色暗阳台，俄复晨曦万里开。行雨忽随新梦断，春风还似故人来。精神总属陶潜柳，燮理须归傅说梅。已共此邦同乐岁，更须躬稼辟田莱。
几年踪迹远中台，梦想传柑宴斚开。懒拥牙旗穿市去，纵看玉李堕天来。从教独照青藜炬，莫使轻吹画角梅。也有江风浮彩𪩘，坐令形势卷东莱。
到处风尘染素衣，蜉蝣掘阅尚何知。似闻扫雪开三径，可但移梅探一枝。分我高山弹旧曲，乞君明月斲新诗。几时把酒临窗槛，借问如何涅不缁。
画船浮客到岩阿，小阁经年又一过。天远恍如开翠幕，江春浑似绕青罗。雨晴风日山山丽，花发园林处处多。早喜四郊膏泽遍，试从尧壤嗣农歌。
闻道园池各著名，起予归梦过临蒸。已开尘外寻山眼，更曲堂中饮水肱。有地且须多种秫，好闲何必苦邀僧。杖藜他日端来去，但恐公朝正与能。
少时文墨已非工，渐老才情更觉蒙。空有簿书相汩没，了无朋友共磨礲。功名也只浮云似，富贵还应逝水同。寄语宅心何处所，晚春沂上舞雩风。
揽辔丹青久更恬，挂冠高处静尤厌。情田不是年年熟，世味安能种种廉。虎鼠乘时争用舍，鸢鱼适意自飞潜。也应及取仙舟下，同向南山看水帘。
占君州土负沉疴，饱听溪山款乃歌。季路漫传能折狱，阳城元自拙催科。苟逃谴责恩波厚，更喜逢迎廪粟多。珍重老人分手意，论文何日再经过。
牧养惟闻政失中，茇棠深愧召南风。却归旧隠三家市，回望耆儒一亩宫。蕙帐我今寻怨鹤，苹洲君复送惊鸿。别怀不得同杯酒，西柄居然挹大东。
熙朝侍从老堂堂，和气如春与物昌。未见峨冠真楚越，思逢倾盖在潇湘。放怀缱绻情何厚，忧世艰难话更长。果有南山求问意，芷兰犹冀袭清芳。
未老先衰负疾忧，敢贪荣禄尚为州。已惭骚客能招隠，更愧疲民欲借留。斤斧且应存夜气，江湖那得献辰猷。新诗满把珠玑重，归艇全胜载石舟。
平生肮脏孰如君，破屋荒山饭煮芹。不寐耿怀留落月，有时扶杖看浮云。严平推测归前定，原宪家风饫旧闻。欲挽鲋鱼无气力，须知予是故将军。
平地纵横十九条，古今争向此中消。乾坤二策归皇极，愚智殊途祖帝尧。竞胜鲜能思自活，临机谁肯暂相饶。旁观有着如当局，敢道今无国手超。
新年节物推排有，旧岁光阴扫荡无。白发任教装鬓换，青春元自与心符。茹芝休慕商山老，舍瑟当睎鲁国儒。三益况逢天下士，夷途从此得归愚。
君诗平昔思如泉，无事寻医孰使然。礼尚往来思报玖，情深汲引屡抛砖。岂能遽造忘言地，应有沉吟得意联。待听钟声撼清夜，明朝纸贵万人传。
畴昔纵横虎豹韬，旆旌悠缅马萧萧。饱闻国士无双誉，今见将军第五桥。秀句自堪消永日，壮怀仍复在中朝。楼前拍拍湘江绿，安得从公举一瓢。
待赏今宵定几人，岂应于毕遽相亲。坐令华烛风头卷，却喜枯檐雨脚匀。拱璧何妨藏韫椟，湛铜那得蔽游尘。明年记取瞻银阙，万里秋光景更新。
当年梦赉见清伊，劲气全归目与眉。髫齓已能庄语笑，嬉游元只在书诗。青松不及明堂用，黄壤空余白玉悲。精爽有无何处去，岂能知我痛心时。
不知埋玉已经年，忽值生朝倍黯然。空向梦魂期远大，谬于方技觅安全。翩翩翰墨留身后，炯炯精神在目前。桂折兰摧千古恨，泪痕那得到黄泉。
不见佳儿正一年，钟情难遣故依然。久知朝菌同年寿，终惜童乌早弃捐。箧里诗书迷白日，堂中珠玉堕黄泉。汝翁去此知多少，安得忘怀未死前。
君知至乐本难名，何事犹令谷应声。植杖自锄园草绿，挂瓢时浥涧泉清。了无歌吹娱宾从，只有诗书养性情。却恐仁人尚蒿目，又须凭酒破愁城。
今年共叹物华迟，春信孤根独早知。未到书云十五日，已看缀雪两三枝。寒香宛是临风好，冷艳还于照水宜。莫待江头千树暗，只今携酒正当时。
天寒袖薄竹光侵，溪转桥横草阁深。妃子定应来月窟，宁馨谁说是瑶林。颜开玉色春光满，香动冰姿冷不禁。漫道江南好诗句，只夸红蜡与黄金。
南人惯识赏来迟，北客相逢胜旧知。何必粉图争画样，更劳饧糁乱粘枝。天饶绝品千花外，人换新籹一笑宜。佳句定非横笛比，温存疏蘂半开时。
不管霜威日夜侵，肯教飞蝶到深深。六花漫尔呈三白，一萼居然映万林。软玉香冰空自恼，芳心愁思遣谁禁。市桥江路风流别，枉费千颦买笑金。
追陪强韵思犹迟，寄语疏林恐未知。酒半寻香攀近蘂，夜分然烛照高枝。莫愁花浪翻天远，且看鲛鮹剪玉宜。冠冕众芳归独步，固应桃李不同时。
冰围风战雪交侵，方是春工属意深。绿萼已开栽乐谷，一枝那得寄芗林。依然照水如相媚，粲者巡檐也未禁。香白檀心谁解赋，赖公戛玉更𪭢金。
好花不恨好诗迟，国色须蒙国士知。漫比玉容歌璧月，空将鹭羽鬭琼枝。旁无绰约天仙对，中有甘酸鼎味宜。闻说北枝开亦遍，一尊相属定何时。
爱花从使二毛侵，叹赏孤高与靓深。调护腊前珠结蘂，荡摇年后玉成林。莫教三弄飘飘落，剩把千篇得得禁。姑射肌肤最温润，夜眠无用辟寒金。
的皪凝情开自迟，风亭微馥许君知。直须藉草倾松叶，绝胜登楼唱竹枝。韩寿香囊难取似，何郎粉面且随宜。岂知万颗垂黄实，擢秀前村夜雪时。
不辞开后苦寒侵，为与骚人托契深。可但风光回岁律，更分华色掞儒林。欲歌白雪词难和，试挽幽香力尚禁。等是美名无玷染，腊梅何事色如金。
千林木稼苦低垂，惟有长松不受欺。兰雪方怀萧悫句，河冰还读鲍昭诗。卧闻写竹惊残梦，戏折寒枝调小儿。寄语达官不须怕，勉旃戈甲渡淮师。
沅澧春风拂马鞭，客愁何事四无边。于今榛棘三州地，自昔坻京百姓天。安得鸣鸡连比屋，空余归雁落平川。一觞莫酹怀沙魄，且对桃红李白传。
沅水千年非旧波，英风元自振关河。本怀国士知心早，岂念柽函挟恨多。龟固有神宁豫罔，鸿虽高举畏虞罗。椒兰从古能如此，何有沉湘作九歌。
未识南阳有卧龙，阿瞒先已畏南风。如何赤壁分三国，不向神州决两雄。营峡晚图千虑失，截江初意一丸封。苍茫汉日西南落，莫道无由却复中。
虞帝当年辟四门，三苗那更蠢迷昏。茫茫旧楚祗芳草，处处朱楼空断垣。不愿耦耕招素隠，要看良耜接深村。韩公守戒谁能用，虎豹难凭折柳樊。
论文敩学两髫年，访旧同来雪上颠。我步鲤庭心欲折，公登龙坂足何缘。后凋尚喜无双士，不韡真惭大少连。桂楫又浮湘水去，家山回首共凄然。
箨龙孤介亦骈阗，不比花嫣与柳眠。雪里顿超千佛地，风来应上四禅天。饱参玉版头头是，秀出芗林个个圆。知我远庖薇蕨少，倒笼登俎共便娟。
儿钓童游几梦思，春风千里恨归迟。君今旧隠治三径，我尚他州寄一枝。载酒犹惭来问字，对花深欲共论诗。不堪又听阳关曲，想见酴醿喷雪时。
幸不当官也去思，春江风日正舒迟。少留画鹢呼桃叶，卷尽红螺看柘枝。三爵劝酬三益友，四并除扫四愁诗。渭城景色朝朝是，不用丹青李伯时。
欲步夷途盍近思，行寻捷径却成迟。大弨不必穿杨叶，古乐何曾唱竹枝。须信孔门无用赋，也知高叟漫为诗。功名易立书难读，努力当乘少壮时。
乱定谁人不土思，如何乡井尚陵迟。莫嗟钓艇重湖隔，终待书堂一木枝。彼美独高鹦鹉赋，孔怀均契鹡鸰诗。愿君再起临流阁，约我花汀柳岸时。
莫嗤文子动三思，我亦今来去鲁迟。潦草荷锄开菊径，殷勤持酒对花枝。韦编旧服精三易，绛帐新开讲四诗。把钓不须嗟岁久，大鱼端有上钩时。
十载重湖阅使星，坐令疲瘵洒然醒。从来骏足轻千里，岂但词源荡四溟。笑我林间投倦翼，辱公江上访归舲。南山幸有为邻约，何日来分一半青。
伊谁遣子著袈裟，幸自同源又一家。尚喜深山閟珍璞，曾看枯枿粲奇葩。空言组绣真无用，实际津途亦易差。衣敝履穿头欲雪，定于何处作生涯。
节物休惊木叶催，相逢佳节兴悠哉。尊如北海聊同醉，菊傍东篱也自开。乌帽任教吹脱落，紫萸仍得看徘徊。诸君合有登高赋，为继当年戏马台。
骚客悲秋心易催，主人醪醴正时哉。登高何必仙家术，酬节聊凭笑口开。凤岭胜游诗自好，龙山高宴首空回。独余眇莽梁园念，想见黄花满吹台。
已宅连延紫盖椒，寻山依旧不辞遥。借床未暇桑三宿，解饭还须水一瓢。风外野云俱淡荡，雨余秋气亦萧条。故人适有登高约，又拄枯藤过野桥。
骚人空自怨兰椒，更遣招辞叹远遥。争似夷齐饱薇蕨，每同嵇阮醉觚瓢。清歌窈眇成珠贯，仙步虚徐按玉条。最忆向来携手处，云平溪树水平桥。
浆酒香浮桂与椒，此间谁惜马蹄遥。爱君涧壑沉吟树，笑我江湖濩落瓢。前日好风犹泛座，只今零露已盈条。东山妓女诚何算，颇羡周郎得小桥。
闲客何如乐圣时，欣闻威凤再鸣岐。且将诗笔耕尧壤，宁记书囊集汉帷。日错碎金归野菊，风欺危绿战棠梨。殷勤云将丰年问，无奈鸿蒙谢不知。
莫嗤公子务农时，后稷生民亦嶷岐。稻割黄金镰似月，汗挥白雨袂连帷。愿趋座上鸡和黍，未种胸中枣与梨。此乐若嫌儿辈觉，后知何以赖先知。
天赐丰年岂不时，闵公荒度效徂岐。经丘烈日能焦扇，独夜秋风已泛帷。岂愧石兄推竹弟，聊斟杜酒破张梨。过门若有樊迟问，老子于中正遍知。
不须十日照胥敖，且要仙花丽隰皋。集霰果然归望望，同云因得蔽高高。辉山玉璞韬虹气，乱眼烟霄隘羽毛。欲叩小斋拼醉赏，最怜纤玉劝持醪。
谁能逐兽搏于敖，敏捷诗才笑鲁皋。桂魄梅花俱自好，海山银阙两相高。回风最爱翻双袖，润物全胜拔一毛。打底和成真少味，空惭清酎映甜醪。
懒把冬雷问告敖，休将玉雪试方皋。但惊梁苑风流在，难继阳春格调高。宫女妆梅皆妒色，仙山花石总泠毛。自惭涸思无多子，糟粕何由更取醪。
乍霁初离房与敖，又看云气压神皋。昆冈屡得因心友，东郭真惭举趾高。最爱谢儿方柳絮，可怜汉使啮毡毛。水晶盐是何人得，拜赐曾同御缥醪。
善游不必慕阎敖，避雨休寻夏后皋。共喜九天羲驭整，要登千仞祝融高。交情自分居龙尾，酒算何妨剧猬毛。闻道雷池尚残雪，且携茗碗罢壶醪。
胜业看花暖正繁，玉仙洪福且休论。初筵爱客尊俱尽，落笔成诗水共翻。京洛追游真似梦，风光流转绝无言。武林亦有西池否，安得姚黄奉至尊。
负崖临壑几千竿，掩映虚堂绕曲栏。森矗翠幢参玉槊，毰毸绿凤戏青鸾。三冬已见龙孙起，六月犹便虎啸寒。置酒会歌狸首节，要令鼠子不相干。
扶藤有兴即东西，不用花骢向月啼。闲看浮云倚危峤，静临流水瞰寒溪。过频幸乐鸡豚社，归暮何忧虎豹蹊。肯似世尘名利客，班荆折柳怅分携。
今朝的的是重阳，独步崔巍觅醉乡。饱日山枫千树赤，绚秋岩菊一枝黄。幽禅出应耶城供，倦客来迎宴寝香。闲读旧题嗟岁月，功名回首鬓毛苍。
韦公挟策漫荆榛，牧子亡羊也未真。百叠乱山秋思杳，半岩修竹岁寒亲。不须招手游莲社，且可冥心舍筏津。山芋畦蔬正味好，饷君姜醢助芳辛。
无端世故若连环，独未忘怀𤱶亩间。不问落花随水远，最怜修竹伴人闲。非求垣屋须穷僻，自爱巾车得往还。已谕耕奴多艺秫，免教华发变朱颜。
卧看月落半瑶环，起唤清风紫翠间。玩意诗书千古乐，放怀天地一身闲。几多倦鸟归何晚，无限浮云去未还。不向此中真得趣，更论盘谷与商颜。
饭已柴扉手自开，杖藜三径久徘徊。忽惊无雨溪流涨，遥认他山雪浪来。叶暗青云环舍竹，树团香玉绕池梅。春光已近宜行乐，未怕年华冉冉催。
似闻北舍与南邻，各向西畴答问津。独使丈人留阒寂，更无佳客奉光尘。思公待泛山阴雪，破闷须携曲米春。往行前言未多识，古来元重老成人。
优游林麓避尘沙，杖策巾横一幅纱。却老自烧金鼎药，醒心时进玉川茶。钩窗爱日频迁坐，荫竹流泉屡满漥。常记此欢同醉处，歈歌折柳舞传巴。
酒影何时有画蛇，灯光不必罩红纱。幸能真率时添菜，未忆柔纤笑捧茶。世路风波常起伏，醉乡田地绝隆漥。爱公诗句如清瑟，自比流鱼感瓠巴。
欲濯冠缨尘垢侵，梁亭横占一源深。碧纱演漾苍鱼色，黛白因依翠木阴。疏沼岂惟三凤饮，买山初听一龙吟。请君莫惜来游屡，耆旧风流尚可寻。
恭惟事契逾三纪，一醉升州十八年。回念壮游多契阔，欣逢情话重留连。珠庭骨相封侯在，金奏诗章落笔传。预恐西风送离袂，莫孤南阜好林泉。
识字深惭扬子云，载醪何以塞殷勤。山腾海浪兼天碧，雨荐秋声映烛闻。秘藏未能窥佛界，剧谈聊足张吾军。浮蛆玉色人间少，判却陶然引十分。
久闻幽寺渺云间，且向新诗见一斑。不羡宝华承白足，最怜澄水漾秋山。飞车要度重重岭，系艇还思浅浅湾。弹指大千何远近，却将游想付无还。
何事团炉一笑哗，穷冬才许见琼花。细论剪刻谁能解，欲鬭轻明岂易加。且共落梅纷沼鉴，未须融玉挂檐牙。知君素有阳春句，可但梁园著赋夸。
畏隹于喁处处哗，先春吹出万林花。要看腊瑞三番白，宁许霜威十倍加。瓦陇未平俄淅沥，冰池难合漫槎牙。若嫌吾土山川暖，蜀客相逢尚可夸。
晓来儿女共喧哗，喜见东风飏水花。鹤羽赐衣方一袭，小巅冠玉已三加。高眠有客关蓬户，低唱无人拍翠牙。白帝出游应最乐，月旌蜺旆正豪夸。
阴机谁使弄哗哗，摽彼无梅漫有花。银海夜潮犹未落，火轮朝驭早相加。应惭余润归麰麦，未怯隆寒战齿牙。莫笑鬓毛轻点缀，龙钟奸黠两矜夸。
虚斋永昼玩陈编，千古昭昭尚有传。昨梦饱经全盛日，此生俄叹始衰年。不须把镜删须雪，且愿疏封拓酒泉。咫尺刘郎住仙境，桃溪应许刺鱼船。
多谢春风吹雨晴，出遨今日计初程。去随碧涧䙰褷上，归与闲云澹沱行。顺理以观皆有趣，会心之乐最难名。山间桃柳宁知此，敛笑舒颦亦自情。
寄语东阳翁道人，开轩种竹意何亲。经春又看龙孙上，晚岁宁忧凤食贫。风月肯来聊竞爽，尘嚣不到独相亲。何时柱杖敲门去，若比王猷懒更真。
洛社看花各妙年，那知关塞起狼烟。旧游只有山川在，佳政时闻岭峤传。对酒鲜欢吾老矣，登高能赋子依然。不忘鸡黍平生约，更泛潇湘下水船。
为问东风有底忙，吹成疏雪洒林塘。应知剩馥归香骨，谁拾残英试粉妆。安得反魂三折臂，漫披能赋九回肠。枝间赖有青青子，不遣行人折过墙。
累旬不见孙夫子，闻学神农阖户眠。药物谅能收近效，精神应复类癯仙。欲趋丈室求高论，恐费华池溉下田。指日春风动花柳，也须乘兴慕斜川。
欲从蒲涧问安期，仙事茫茫不可知。何许寸根仍穊节，解教霜鬓却青丝。风流公子茝兰伴，憔悴骚人香草诗。乞取萧踈映窗几，苍然常揖岁寒姿。
兵戎暌隔几春秋，又向南州话北州。一饭识君尘外趣，三川回首梦中游。可堪丽藻相华宠，自断沉疴合罢休。安得卜邻如二老，杖藜来往亦风流。
示病维摩体暂癯，习闲中散礼诚疏。已知道义能相与，故使情交得自如。前日又欣挥麈尾，何时重见命巾车。栖迟甘就衡门下，不见龙章卧草庐。
丈室虚明了不扃，寸田芜废正须耕。容颜半叹年华改，品目犹烦月旦评。洗砺子荆真可慕，中庸伯始竟何成。且将礼节规儿辈，不止文书记姓名。
人间膏火日烹煎，尘外光阴可判年。路转峰回能几许，鸟啼花发故依然。同游多病空携酒，相对忘机不话禅。请撤溪桥休送客，却须多种远公莲。
嘻嘻呀呀三伏中，投鞭拭汗一亩宫。铜瓶击深响鞺鞳，翠绠引重声珰东。雪花下咽肌骨醒，风腋泛驾仙灵通。百年老妪羽化久，名与甘井垂无穷。
岩壑风烟可写忧，千竿筠玉净修修。弟兄无故兼三乐，杯斚相欢第一秋。岂似墨卿夸楚泽，最宜从事到青州。胸中固自春风在，小试安能学太丘。
万物森然播大钧，一言钩诀妙通神。卷帘与客谈忠孝，袖手观时任屈伸。燕石勒名应有日，凌烟图像果何人。且从冠盖林中看，莫滞天涯与水滨。
闲身何事有尘劳，憩息欣逢一榻高。瀼水转湾如玉玦，曲洲斜抱记檀槽。凭栏偶见飞鸿翼，对酒仍持紫蟹螯。畴昔未观东汇泽，片帆聊欲驾洪涛。
挂了衣冠却问农，几回欹枕听晨钟。壮怀不与浮云渺，宿疹犹资大药功。想像濠梁宁有趣，追寻风驭岂无踪。道人要识春台乐，须向壶公问所从。
不虞集霰与飞霜，可但寒梅度暗香。翠碧重敷秋后叶，玉明争绚晓来妆。应怜高架袅清艳，谁道疏条无妙芳。折向清尊沾賸馥，与君冬日对春阳。
扶持嘉树起条枚，未觉风前齿发颓。深凿坐邀千涧水，纵观如步九层台。云间秀𪩘浓还淡，案上陈编阖又开。莫似昔贤夸独乐，与人同处首应回。
不遣身心同槁灰，化工随手自量裁。一栏仙花端倪露，九畹崇兰次第栽。生意可观那画得，暗香难觅偶吹来。柴门漫说何曾闭，俗驾经过也未猜。
愦瞀年来药渐须，喜君犹自手抄书。尘冠固合悬圬壁，羽扇何当出草庐。胜景但逢诗发遣，壮怀聊用酒驱除。寄身扰扰胶胶者，奇货从来不可居。
范阳卢以仕南迁，卜宅空山不计年。间气有钟超象类，美材无匠制方圆。谁能判断风旛话，等是追随粥饭缘。携客同来又同去，浮屠依旧插苍烟。
君以苛留我罪迁，乡情相值且忘年。归心莫共孤云远，定性当如皓月圆。沂水舞雩方有咏，曹溪寻派即无缘。向来策杖经行地，不碍浑如石壁烟。
税得东家一亩宫，向来喧市马牛风。誓将尤悔加深省，肯为饥寒叹屡空。十里溪山愁眼外，数家梧竹画屏中。惠然更感无双子，时有高谈发蔽蒙。
赐墙那及仲尼宫，妄意坚高立下风。志士有求虽汲汲，鄙夫无得漫空空。诗鸣寡学安能善，酒圣多愁讵敢中。惟赖有朋想博约，过情之誉岂宜蒙。
浮生均是大槐宫，永日聊便竹簟风。若要语言求要妙，犹将笔墨画虚空。一区聊寄尘嚣外，万景皆归眺望中。敢似越鸡孵鹄卵，正惭云将问鸿蒙。
律吕旋相六十宫，声如佳句比南风。自非诗印全提得，难使言瑕一洗空。已向襟灵窥致远，更从彪炳见弸中。读书有益非虚语，请看孙权与阿蒙。
尚德南宫勇北宫，羡君兼有古人风。无双自昔称江夏，第一于今鄙解空。会友更求三以上，策名应簉二之中。须惭颣语赓黄绢，但可厨人作醤蒙。
文才久合步蟾宫，未肯争抟九万风。賸欲论诗宗典乐，故应怜我隶司空。高山宛在绿琴里，白发从多清镜中。要识起予真赏意，圣门千古望龟蒙。
箪瓢曾不饱颜回，何事新茶转海来。八餠尚怀经幄赐，一苞聊对岭云开。分君要使浇书腹，待客应须罢酒罍。自笑玉川空两腋，清风无梦到蓬莱。
三间茅屋陋无人，聊著投荒罪垢身。此地相逢应有数，他年重见复何因。雅骚我岂堪嘉赠，逸足君宜据要津。更把一尊当雨霁，坐看冰鉴拓秋旻。
闻话维城刺史尊，关西夫子是师门。太清不取班超论，坚白宁同惠子言。棐几萧然心似寄，银钩精甚势如𬸣。政成归报蘧庐子，常使甘棠庇本根。
海山和气四时连，太守宾僚自十仙。明恕而行非苟尔，感通之效固昭然。萌心甘泽云从地，举意晴旸日丽天。可但南冠瓶有粟，家家酣咏太平年。
久废危亭也待时，俄然榱栋出镃基。已应气象轩城表，更觉登临冠海湄。万里秋风宜落帽，四并高会称传卮。幽人但把东篱菊，坐看南山久未移。
不因修筑废农时，欲以仁心翊化基。野草从来丰可藉，量陂元自渺无湄。登临有惬三檛鼓，衰病多惭一斗卮。独喜高秋对黄菊，风吹乌帽看云移。
此道存亡仁不仁，遗编所载岂其真。若非象外冥心契，宁向环中得意新。玉麈有文堪悟道，锦囊无句不藏春。箪瓢倘可分留客，更欲闻君一语亲。
车尘马足两纷纶，谈叟浑如谷口真。闹里光阴渠不驻，静中滋味我尝新。高眠展转三竿日，熟饮频烦一瓮春。请看夏畦劳瘁者，岁寒当与子相亲。
挂却衣冠把钓纶，那知藏拙未全真。余生意态无相顾，未死工夫有自新。弦绝谁传流水曲，瑟希曾对舞雩春。晚交况得陈丘子，不但波澜子建亲。
利域名途较少多，人生那用学灯蛾。如君甘作长贫士，视古宁惭独行科。雀可罗时烦宠顾，鸢尝跕处重经过。扁舟又指闽山隠，奈此苍凉别意何。
柴桑风度极清真，地位当齐古逸民。不为儿曹营饱暖，聊将诗句写经纶。喜君自得超遥趣，与世相忘寂寞滨。正欲细论嗟遽别，空惭祖谢响然臻。
能向词江挹彼清，爱君诗句早知名。百家悬镜知妍丑，一字提衡有重轻。画话岂淹三友益，简才方廓四聪明。肯临蔀屋相辉映，自愧常谈只老生。
弃捐孤陋与谁邻，插棘诛茅漫隠沦。乱思诗书随手揭，慰怀风月逐时新。惭无用舍行藏道，有愧东西南北人。久矣笔端尘土暗，因君聊复拟心神。
南国虽云有学堂，了无松菊径徒荒。瘴痕元爱冰花洗，衰鬓聊依玉树芳。便觉小池招秀影，更令寒月映新妆。从今賸酝萸香酒，指拟春风摘子尝。
穷冬才得雨梢梢，梅已无余柳渐包。且把简编遮病眼，时拖衾絮拥寒骹。讥诃驳杂怀张籍，联续诗章忆孟郊。归卧萧斋谅安稳，可无消息到衡茅。
籯金不取义方严，孝友家庭岭海瞻。力古共推经笥富，决科争看笔锋铦。才非俗契心难展，清畏人知德尚潜。鹏翼垂天终九万，固应凫舄未能淹。
旧治重临宠渥新，圣朝因任慰斯民。芾棠不拜阴如幄，骑竹争迎气似春。金重百斤兼赐爵，车高一丈更施茵。能名籍甚宜蒙此，颍水卢溪共演深。
柴扉虽设悄无邻，听说君来气又振。鸥鹭点开愁意思，诗书吟起病精神。也知憔悴嫌杯酒，可尚谈谐对席珍。旌旆悠悠将入眼，争除三径待朱轮。
羹藜饭糗自无余，身世萧条亦自如。十里溪山连枕席，一堂风月伴琴书。畹兰幸袭仙人佩，径草欣承长者车。四海弟兄非浪语，先生何恨九夷居。
细雨斜风恼弄春，荒郊不见踏青人。伤心湖外松楸域，吊影天涯露电身。杨柳杏花何处好，石泉槐火一时新。举杯幸有君相属，更待泥乾步屧匀。
三分已过二分春，尚想绵田一善人。冷食未平千载恨，浮云何与百年身。从教对雨携壶阻，自爱观风得句新。芍药酴醾无复见，花林芳草翠初匀。
鸿雁分飞接翼难，稻粱谋隔水云寒。千山路远劳魂梦，一纸书来强笑欢。东榻人材惭润玉，西昆诗韵胜芳兰。从今更励男儿操，金铁为心石作肝。
素业平生笔砚交，粗官何事管榜敲。自伤放逐生中热，时对清风解外胶。掞藻更窥青玉案，分甘常记绿罗袍。扁舟北上英州幕，卜吉应逢泰拔茅。
炎州暑令比烝炊，茅屋深更未掩扉。倦鹊绕林飞又上，流萤照水乱还稀。寡尤正尔三缄口，新浴又思一振衣。独怯诗坛把麾将，欲摩坚垒费攻围。
敝屣稀行故不穿，荒陬何处赏芳妍。诗人邂逅能乘兴，野客勤劬便肆筵。满壁画图俱俨若，一川风物更萧然。攀翻百树梨花雪，醉拟春风二月天。
筮易欣逢天地交，送残寒晷石光敲。化工造物初施手，天仗迎春已在郊。一饭及辰堆细菜，千花从此放香苞。欲赓妙句无余味，久矣庖人不治庖。
新年仍复得诗交，和气排门不待敲。藏谷寒冰犹北陆，应时甘雨背西郊。松筠挺挺浮烟色，桃杏纷纷拆绣苞。准拟寻春多酒肆，芳膻何必费良庖。
斑白欣逢子墨交，悬知琴化息榜敲。不从冻竽窥侯喜，端向长松倚孟郊。窜逐自甘藜不糁，太平还见苇方苞。全牛妙割须君手，笑我铅刀似族庖。
寒衾未暖睫先交，晓漏那闻促点敲。非有真丹存下海，讵同和气满春郊。王弘颇亦知陶令，仲达何劳诮石苞。为报迩来幽意惬，箨龙拳鳖渐充庖。
春禽遭冻息交交，不及风筝迭递敲。睡起依然开白屋，客来仍是俯青郊。方兄无势宁能热，穷鬼多羞祗自苞。载酒刲羊烦厚意，当年莘野尚烹庖。
海棠开后数金沙，谁料炎荒有此花。青玉案头张重锦，碧云堆里漏彤霞。高枝已写清尊照，嫩蘂犹须翠幕遮。未信东风肯吹谢，且教游客看繁华。
回首清明远矣哉，和风还挟禊辰来。丽人空忆行歌乐，曲水难追翰墨才。鬓发飘萧吾自祓，形骸放荡孰相开。早知胜集荷塘上，何不飞觞看耻罍。
音尘疏阔思悠哉，有底匆匆不我来。阵合鹳鹅须敌手，诗成珠玉要奇才。新荷雨定如兰馥，曲沼风闲作镜开。况是凉蟾方半璧，清光应欲照金罍。
烝炊不奈瘴氛侵，一霎微凉属晚阴。自轴疏檐扫阶砌，却凭安几看云林。风中梧竹旌幢乱，雨外江山水墨深。来日小槽𥬠酾白，眷言骚客肯相临。
南郭无缘到北城，却因招唤得同行。四郊禾黍未全熟，满眼云山何限情。幸有好风能洒袂，况无闲事称挥觥。篮舆欲去留还住，爱此月凉河汉明。
盍簪相与记春芳，落去争如桂影香。故觅层台延旷望，可无尊酒泛寒光。交挥玉麈倾怀尽，半仄冰轮耿夜长。坐到银河分晓色，彤霞金晕更苍凉。
延陵宿望冠三吴，又见熙朝老大夫。善政旧闻风偃草，清规今信浦还珠。山川每应精神祷，禾稼全凭润泽苏。可但邦人歌五袴，也知还客慰焦枯。
招提炉上宝香氲，问信浮屠作祖人。想得妙心同水镜，故应归路见冰轮。清辉万里无穷雪，浄观千山不隔尘。欲识新诗惟累句，颇惭曹植与君亲。
殊方令节也堪怜，可咏江涵雁影篇。买得紫萸虚市里，种成黄菊小池边。相逢便是华胥国，一醉宁惭玳瑁筵。何必登临追旧俗，南山秋气自超然。
朝雨催寒细似毛，宾鸿带影朔云高。菊萸不分簪华发，糕酒无因拜赭袍。笑我功名如堕甑，爱君情义比投胶。病衰阻趁芙蓉约，木末搴翻独咏骚。
梅信初传冬未深，高门熊梦庆相寻。三朝耆旧人皆仰，一德纯全众所钦。难老椿龄方演迤，后凋松色正阴森。愿公常记茱萸酿，每岁兹辰细细斟。
浮生何处不蘧庐，且喜飘然乍卜居。一室未应忘洒扫，四邻聊复认亲疏。荔蕉饷客还堪饱，笋蕨登盘莫愿余。有意相寻即扶杖，无烦赤足致双鱼。
一壶村酒要同尝，脯醢葅肴取次将。谈话翠微修竹径，追随斜照晚风冈。梅花淡淡传春意，柳色依依作岁阳。只么往来成乐土，岂知身世落南荒。
又闻幽谷有鶑迁，况复山晴花向然。泥犊戒耕呈岁岁，户灵呵鬼换年年。茅檐賸有三竿日，秫地曾无二顷田。且买东江百花酒，与君同棹十分船。
坐阅流年同掷梭，未曾闻道合如何。击壶安用铁如意，爱酒犹须金叵罗。重读豳诗赓节物，还师鲁圣对乡傩。东风渐次开桃李，之子宁能不我过。
梧叶经冬不识霜，杞茅蒙润已宜汤。夜除爱日太和境，衣袂轻风单薄装。盘绾翠丝春意近，盏浮清艳腊容光。东君又试芳菲手，行乐宁嗟鬓转苍。
头如衰葆更加霜，身似陈茶不奈汤。春服又陪曾点咏，归心尤美陆生装。山川浮动风云气，草木欣荣日月光。賸种鸡头剥温软，不教无齿愧张苍。
曾步雩风咏晚春，肯教清镜受纤尘。诗书渐与心为一，文字终惭笔有神。弈局不争先后手，醉乡常值圣贤人。得时花卉千千状，须倩能诗为写真。
寒食清明节令佳，禁烟遗俗渺天涯。清醇只向丹田暖，料峭犹烦翠幕遮。长短骤看森雨笋，高低难觅旋风花。小斋寂寂谁为伴，水底初闻两部蛙。
下马敲门扁蝠飞，乱鸦啼晚客还归。村江浅可褰裳涉，美酒清宜满斚挥。独树高花红啄玉，繁丛嫩蘂细编玑。追随冠者皆行乐，借问何人鼓瑟希。
别来鱼雁半浮湛，一日掀杯酒便深。照水颜容皆欲老，荫门槐竹尽成阴。驱山塞海成何事，饭糗羹藜只此心。但愿岁丰人共乐，扶筇有兴即相寻。
妙龄一月了群书，未壮声华众已孚。器远况曾师旧德，时来俄看献嘉谟。亲扶日毂升天路，不许金戈入帝都。大节已全名自永，讵同奸慝苟全躯。
追念宣和国势孤，上公元宰导人谀。妖氛已觉前星暗，皇泽宁论少海枯。谁谓玉华传玉座，共知青琐伏青蒲。谗言一发堪流涕，祸在同升有鄙夫。
黄扉清启帝之初，俊乂招徕念远图。桃李舒华方雨露，鸳鸿戢翼又江湖。当年举国蒙休烈，至死无人雪厚诬。圆觉妙明何计此，独疑遗恨绕苍梧。
念昔京都昼掩关，黑云黄雾塞人寰。南城扫雪迎耶律，北道闻风拜禄山。不为身谋心皎皎，已终臣事意闲闲。何人得与高名并，千古常山谅可班。
未识堂堂玉立姿，已传薤露满山悲。空余父执修恭意，谩继词流纪德诗。诸子尽贤门益大，万家余地冢初累。纷然尽夺三军帅，谁识公心死不移。
妙质曾挥匠石斤，久于其道更超群。皂貂破敝头蒙雪，黔突凄凉气吐云。忽上谏坡规帝德，又陪经殿劝皇坟。事功难必清名在，未辱先贤付托勤。
戚戚秋风飐旐旌，送车千辆咽佳城。令妻寿母名兼美，孝子慈孙礼备成。望士有诗歌绋綍，梵坊无侣献铙钲。更惭朴语书铭石，万一幽光久更明。
慈祥令淑禀于天，宗族闺门共仰贤。中馈克修惟六二，义方能教亦三迁。艺萱无复忘忧日，种柏行看合抱年。旧欲升堂今已矣，大招成些重凄然。
桂水无情日夜东，空余丹旐溯西风。一经不负门闾望，五鼎端宜馈祀丰。茂渥出纶观有炜，芳徽勒石播何穷。遥知祖送诗千首，挽铎声悲大队中。
每惜南冠懒读书，欣逢之子富三余。文章户牖虽频闯，师友源流或未疏。底事个中纷侘傺，坐教淫末费驱除。昭昭奄作冥冥去，悼尔能无一束刍。
锯屑霏谈涉往今，濡毫洒纸掞词林。听歌鹿野三章后，帐下龙门九曲深。十口西畴贫索莫，一官南选晚侵寻。早知大易无思虑，应悔生前未洗心。
门开阊阖晓霞鲜，剑佩称觞玉座前。五福惠心敷下土，三呼稽首望层天。龙旗已荡淮𣸣祲，狼燧行清朔塞烟。复会东都临四海，众星环拱万斯年。
秋气清高肃雁行，贤侯劝驾会黄堂。宾朋满座曳珠履，鼓吹喧天飞羽觞。题柱弃𦈡俱有志，班荆折桂正相望。明年春色催行李，衣锦荣归耀故乡。
尽略威严拊困穷，使车三出未论功。交游善者疑多可，节义临之凛不同。惜我已生前辈后，求君须向古人中。北堂老监归何晚，四海今还贞观风。
汛扫妖氛六合清，匣中宝剑气犹横。夜观星斗鬼神泣，昼会风云龙虎惊。重整山河归北地，两扶圣主到南京。山僧不识英雄汉，只管滔滔问姓名。
兵满天山雪满衣，汉家都护拥旌旗。衔枚一夜袭疏勒，度陇生兵尽潜出。不得戎王誓不归，归时杨柳正依依。正依依，占春色，与君同醉花阴侧。
冬冬夜漏严军鼓，鼓声入云云欲舞。寒风奰屃顽无声，野色埋光暗尘土。梅花随腊散胡笳，胡笳晓色明春圃。春风直莫媚新声，声断梅花还作主。
琅玕转景苍虬立，露脚斜飞冷光湿。人归芳草恨苕苕，剑珮生寒秋水涩。离离箕斗正相望，交流帐合金波入。风前摇袂思沉沉，雷云不动蛟龙蛰。
阳乌出谷升蟠木，幂幂寒烟敛修竹。狐狸窜伏不敢鸣，魑魅深潜翳林麓。荷锄田父下东皋，金马门开转华毂。何当羲御驻中天，赫赫明明光万国。
迢迢高楼入紫烟，上连阿阁巢青鸾。青鸾飞飞不复返，朱甍碧瓦空般般。而今燕雀互栖止，便便饱逸嗤鹰鹯。黄金台废燕昭死，嗟嗟谁复旌遗贤。
荆门道，在何许，万里迢迢入南楚。故人何事未归来，满目豺狼路多阻。路多阻兮可奈何，矍铄廉公亦奚取。期君终日醉如泥，贤似灵均醒时语。
去时炎歊极蒸郁，尘满篮舆困摇兀。归时大岭雪已飞，易水清漳醒病骨。三月不亲君子儒，一笑且脱萧何律。身轻顷刻渡长淮，殊喜眼前无俗物。
真如山中龙象宅，前三后三率禅客。珍公提唱悟本心，一指不留庭下柏。我来春事梅已玉，仍吸灵泉酌寒碧。会看海印发光时，台前璧月连天白。
尊者暂离方广间，神通游戏山水闲。女郎夙植窥其藩，妙笔写出尊者颜。甚知此意大廓落，直与世尘解缠缚。不须锡飞与杯渡，政恐有僧敲折脚。
平生闻说陈季野，渠正奇奇余下下。人间韵语光陆离，韫椟藏之当待价。顾我飘然离帝傍，适是适非思陶写。庶几一笑排春温，赖有梅花尚盈把。
平生闻说苏养直，鞅掌尘劳惭未识。清江韵语百代尊，拟望孤撑徒著屐。未将经纶在廊庙，且落珠玑满泉石。颇知新筑更靓深，愿并庐山歌马迹。
华顶峰头空侍者，家在全闽九峰下。后山妙香今始闻，西江一口元非假。可但枯木已阳艳，更喜淮碑仍续雅。天风海雨会入诗，况近梅花欲盈把。
我能甘贫谁委悉，惟欠鼓颔曳杖乞。闭门宁饿十日雨，约己何能六尺屈。裹子桑饭公等恩，食骏马肉我固失。行将云水纵所如，一盏清泉负朝日。
袅袅秋色来不悭，翩翻落叶铺阑干。藏鶑杜燕圃中静，芦叶藕花波水寒。我生逢辰似陆贾，老去恨未归长安。天公赐以八旬老，客况如寄僧家园。
上人早出岷峩山，颇游五岭崎岖还。妙定休咎指诸掌，会心不出眉宇间。顾予从来多得丧，归老林泉喜无量。它年见我岩壑中，应笑如如得非相。
匡庐游遍僧家园，南望柴桑墟里烟。但寻疃畦供指画，不知市井今几迁。五柳既无只衰草，三径莫识皆平田。欲归四顾但遐想，归来高致犹凛然。
明日立秋秋色至，向晚雨随大风起。翻盆如麻不足喻，倒海倾江差可拟。高林老木亚复折，帘幕颓垣纷若委。须臾霁色上南山，落日烧云照淮水。
惟公带砺长淮比，聊为苍生拂衣起。一时冠剑满汉殿，简注非公欲谁拟。金銮文采粲黼藻，玉扆平章看端委。敢将蝇影附骥涂，愿荐盘盂奉明水。
君家有唐第一人，耕隠谷口同子真。临安始终三十载，我亦挂冠君归闽。重话向来倦游处，苍颜秃鬓皆如银。喜君南归不可从，雁飞时寄天台春。
皖山邃密常若春，中有仙士久隠沦。幅巾啸傲喜接物，仿佛白鹤乘孤云。朅来帝所暂戾止，亹亹清言偿所喜。内惭已老不受教，犹幸一奉圯桥履。
椒掖冲襟奉玉宸，灵芝茎叶出氤氲。如颁月令欣欣政，先学巫山蔼蔼云。璀璨吐奇康寿栋，轮囷绝异汉唐闻。只应一叶三千岁，万亿斯年赞大君。
帝出乘时叶小春，中兴复古付曾孙。奉亲圣德躬仁孝，御极天章廓晏温。书轨自应归正统，蛮夷先已侍修门。凌虚志远吞寰宇，亿载端临四海尊。